
Vauvenargues, Reflecţii şi maxime, 12 


întoarcere la începuturi 


Peste tot se vorbeşte despre etică. Acest 
cuvânt nu a mai fost niciodată folosit atât de 
frecvent. în fiecare zi, îl întâlnim rostit în 
numeroase discursuri, imprimat într-o 
sumedenie de ziare şi cărţi, auzit la radio, la 
televizor, la şcoală, la universitate. 

Căci, de-o bună bucată de vreme, lumea 
contemporană se preocupă de etică într-un 
mare număr de domenii: afaceri şi 
mecanisme financiare (în care criza arată cât 
este de necesară existenţa unor reguli), 
sport (unde dopajul şi meciurile aranjate 
riscă să distrugă orice competiţie), mass- 
media (unde informaţia este deseori 
părtinitoare sau manipulată). 

Mai mult, medicina a devenit un mediu 
privilegiat al dezbaterilor etice. Noile tehnici 
fac posibile situaţii ce erau până acum de 
neconceput, amenință cu modificarea 

radicală a existentei 


> > umane, precum şi a regulilor convenţionale 
de descendență. Se naşte, deci, intrebarea în 
Panira cu ce ar trebui încurajat, autorizat sau 
interzis. Şi cu ce drept? Pe parcursul ultimelor 
decenii, aceste interogaţii au constituit bioetica. 
Domeniu de reflecţie care se suprapune unor 
dileme filosofice fundamentale, in care este 
vorba despre sensul vieţii, despre limitele 
intervenţiei noastre asupra materiei vii sau 
despre demnitatea umană. 


Etica este, de asemenea, din ce în ce mai 
prezentă în viaţa de zi cu zi. Agresiunile 
verbale sau fizice se înmulţesc, gesturile 
violente şi  necivilizate sunt tot mai 
numeroase, disciplina şi autoritatea slăbesc. 
Dintrodată, pentru continuarea convieţuirii, 
se face apel la respectul faţă de seamăn, la 
simţul solidarităţii, la nevoia de norme 
colective. 

Şi totuşi, chiar dacă acest cuvânt este 
omniprezent, nu e sigur că sensul său este 
limpede mereu. Despre ce este vorba, de 
fapt, atunci când vorbim de etică? De 
morală, oare? De principii generale ori poate 
de decizii particulare? De aplicarea vechilor 
principii în situaţii noi sau de inventarea 
unor norme inedite? Oare este vorba de un 


subiect pentru experţi sau de o cugetare ce 
implică pe toată lumea? 

Spre a permite fiecăruia să aibă o viziune 
clară asupra subiectului, această carte 
propune o întoarcere la începuturi. Aceasta 
presupune: reamintirea contextului de unde 
provine interogarea numită „etică”, 
descrierea modului de formare a termenului, 
felul în care acesta a evoluat, expunerea 
principalelor criterii de clasificare a şcolilor 
de gândire, punerea în evidenţă a unor 
legături strânse, dar şi a unor diferenţe nete 
între discuţiile filosofice antice şi dezbaterile 
actuale. 

Scopul: să fim clari şi accesibili, fără a 
sacrifica nici exactitatea şi nici pertinenţa. 
Nu vom reinventa roata, deci nu vom 
reaminti inutil lucruri evidente. Dacă trebuie 
să revenim la începuturi (fără a uita că în 
franceză depart înseamnă totodată început 
şi împărţire), o facem pentru a surprinde 
mai bine mizele actuale ale dezbaterilor 
etice. 

La sfârşitul acestei cărți, dacă 
perspectivele vor părea mai limpezi 


cititorilor, dacă deschiderea orizontului va fi 
lărgită, atunci obiectivul va fi fost atins. 


Capitolul 1 


Aventurile unui cuvânt 


- Nostim cuvânt, „etică“! De unde vine? 

- Din grecescul ethos. Dar nu e deloc 
uşor să redai ceea ce însemna ethos pentru 
grecii din Antichitate, deoarece este 
imposibil să găsim măcar un cuvânt din 
vocabularul nostru actual care să traducă 
acest termen. De fapt, el avea mai multe 
semnificații, pentru care noi nu dispunem de 
un echivalent global, deoarece modul lor de 
gândire era diferit de al nostru. 

Ethos înseamnă, în primul rând, 
„habitatul”, mai precis maniera în care o 
specie animală „locuieşte pe pământ”. Care 
ar fi, aşadar, ethosul pentru păsări? Să 
zboare, să cânte, să ciugulească, să-şi facă 
cuiburi, să facă ouă, să circule prin aer dintr- 
o regiune sau de pe un continent pe altul, în 
zilele noastre, există, în acest sens, o 

disciplină ştiinţifică numită „ethologie”, care 
studiază comportamentele animalelor în 
mediul lor natural. Această disciplină este cu 
mult diferită de etică, dar denumirea sa 
provine de la acelaşi cuvânt, ethos. 

Aceasta nu e tot! Deoarece ethos, în 
limba greacă, poate însemna şi „caracterul” 
unei persoane, felul în care aceasta 
„locuieşte pe pământ”, în funcţie de 
dispoziţiile sale naturale. Ethos desemnează 
totodată  „moravurile”, maniera de a te 
comporta într-o societate dată, într-o epocă 
dată. în acest caz, vorbim, deci, despre felul 
în care trăiesc oamenii, despre obiceiurile 
cărora li se subordonează, despre tipurile de 
reguli pe care le urmează şi legi după care 
se guvernează. 

Precum vezi, ceea ce se află în spatele 
fiecărei folosiri a termenului ethos este 
sensul general de „comportament”. Şi poţi 
constata că alocarea sensurilor nu este 
aceeaşi ca şi în cazul nostru, căci noi nu 
stabilim o legătură între legile unei societăţi, 
caracterul indivizilor şi felul de a fi al 
animalelor. Termenul din greaca veche 


acoperă un domeniu diferit fată de ceea ce a 


devenit el 
> 
astăzi, un domeniu mai vast şi mai divers. 
- E drept că nu prea seamănă cu 


obiceiurile noastre! 

- Şi totuşi, mai avem de călătorit spre a 
urmări aventurile acestui cuvânt până în 
zilele noastre. Am vorbit de ethos, dar încă 
nu şi de ethike, din care provine direct 
„etică”. Ethike este adjectivul format din 
ethos. Literalmente, l-am putea traduce prin 
„comportamental”. Noţiunea apare la 
filosoful Aristotel, el fiind primul care va fi 
folosit expresia „ethike thedria ” (ceea ce s-ar 
traduce, cuvânt cu cuvânt, prin 
„contemplare comportamentală”), spre a 
defini cunoaşterea „referitoare la modul de a 
te comporta”. 

lată prima definiţie posibilă, şi fără 
îndoială cea mai bună, a ceea ce este „etica” 
pentru greci: o formă de cunoaştere 
privitoare la comportamente. Dar vei vedea 
imediat că există o distincţie importantă ce 
trebuie făcută între două atitudini, două 


maniere de a privi comportamentele. 

Pe de o parte, putem să ne rezumăm doar 
la a descrie, la a prezenta felul în care se 
comportă oamenii dintr-o anumită regiune, 
un anumit popor sau trib, ceea ce face că noi 
nu vom căuta să-i judecăm, să ştim dacă 
ceea ce fac este bine sau rău, nici dacă este 
mai rău sau mai bine faţă de ceea ce fac 
vecinii lor. Ne vom mulţumi doar să 
prezentăm cum se comportă ei. 


- Da, e mult mai obiectiv! 

- Nu aş fi prea sigur de asta. în orice caz, 
este o manieră pur descriptivă. De altfel, aşa 
se şi procedează atunci când se observă o 
specie animală. Nimeni nu va afirma despre 
peşti că este „rău” faptul că respiră prin 
branhii sau că mamiferele procedează „mai 
bine” respirând prin plămâni. Nu facem 
altceva decât să descriem felul lor de a fi. 

Dar, în observarea comportamentelor, 
mai este posibilă şi o a doua atitudine, care 
constă în încercarea de a te comporta cât 
mai bine cu putință. Ea încearcă 
determinarea comportamentelor „bune”, pe 


care le vom căuta şi vom face tot posibilul să 
le urmăm, şi a celor „rele”, cele pe care va 
trebui să le evităm, să le înlăturăm sau să le 
combatem. Aici se va pune problema 
judecăților normative, care enunţă ce e bine 
şi ce e rău. Trebuie, atunci, să încercăm să 
aflăm în funcție de ce unele comportamente 
sunt mai bune, iar altele mai puţin bune. 
Este vorba, deci, de a lansa judecăţi morale 
asupra comportamentelor, de a le discerne 
pe cele care sunt purtătoare de valori 
pozitive de cele care, dimpotrivă, sunt 
imorale sau antimorale, care comportă 
pericole sau valori distructive. 


- Tu vorbeşti despre judecăţi morale, de 
bine şi de rău, de valori etc. Etica, în cele din 
urmă, e totuna cu morala? 

- Această întrebare a provocat deja 
multiple dezbateri! Problema este că e la fel 
de corect să spui „Da, sunt acelaşi lucru” şi 
„Nu, sunt diferite”. 


- Şi cum putem ieşi din încurcătura 
aceasta? 


- Foarte simplu, deoarece aceşti doi 
termeni nu sunt identici, respectiv diferiţi la 
acelaşi nivel. 

Să începem cu nivelul la care se 
confundă. Tocmai am afirmat că grecii din 
Antichitate se foloseau de termenul „etică” 
spre a desemna ceea ce se referă la 
comportamentele unei colectivităţi sau ale 
unui individ, ceea ce este legat de mora- 
vurile bune sau rele ale oamenilor la un 
moment dat. Romanii, la rândul lor, au făcut 
acelaşi lucru în limba lor, în latină. Spre a 
traduce ethike în latină, Cicero a pornit de la 
echivalentul latin pentru ethos, adică mos, 
moravuri, la plural mores. 


Pentru a exprima „ceva care se referă la 
moravuri”, el a inventat termenul moralia, 
ceea ce ar însemna „coordonatele morale”, 
cuvânt construit după modelul lui ethike. 
Astfel, „morală” în latină este acelaşi 
lucru cu ethike în greacă. Sunt două cuvinte 
întru totul asemenea, chiar dacă sunt 
construite plecând de la rădăcini diferite. 
„Morală” este traducerea exactă, în latina 


clasică, a ceea ce grecii numeau „etică”. 
Pornind de la această temelie identică, s-au 
constituit o serie de domenii asemănătoare: 
„etica” şi  „morala” se preocupă, fără 
deosebire, de valori, şi în primul rând de 
bine şi de rău, reflectează în mod identic 
asupra  temeiurilor deosebirilor dintre 
acestea, se întreabă în acelaşi fel cum să 
discerni între ele şi cum să aplici regulile 
fundamentale. Aceste demersuri se 
desfăşoară în paralel, fie într-o limbă, fie în 
cealaltă. 


- Atunci, de unde provine diferența? 

- Mai sunt şi astăzi gânditori care afirmă 
că nu există, de fapt, o distincţie veritabilă 
între etică şi morală. în ceea ce mă priveşte, 
consider, efectiv, că nu există o diferenţă 
profundă şi radicală între cele două noţiuni. 
Şi totuşi, o deosebire treptată s-a stabilit 
între contextele de folosire a celor doi 
termeni. 

în epoca modernă, s-a considerat deseori 
că termenul de „morală” putea fi rezervat 
acelui tip de norme şi valori moştenite din 


trecut şi din tradiţie sau din sfera religiei. 
„Morala” s-a specializat, mai mult sau mai 
puţin, în sensul a „ceea ce este transmis”, 
asemeni unui cod de comportamente şi 
judecăţi deja constituit, mai mult sau mai 
puţin bătut în cuie. în acest sens, acceptăm 
sau refuzăm morala propriei familii sau a 
mediului de viaţă, urmăm preceptele ce o 
caracterizează sau, dimpotrivă, le încălcăm. 
Morala pare să constituie un ansamblu fix si 
desăvârşit de nor- 
» > 

me şi reguli. 

Astăzi, din contra, termenul de „etică” se 
foloseşte mai degrabă în domeniile în care 
normele şi regulile de comportare trebuie 
construite, inventate, concepute prin 
intermediul unei reflecţii, în general 
colectivă. De exemplu, progresul tehnicilor 
medicale determină, în epoca actuală, 
apariţia unor situaţii complet necunoscute 
generaţiilor anterioare. A devenit posibilă 
practicarea fecundaţiei in vitro, precum şi ca 
o femeie să fie însărcinată cu pruncul alteia 
- ceea ce numim mamă purtătoare - şi să-l 


restituie după momentul naşterii. 

Confruntaţi cu aceste situaţii inedite, ne 
întrebăm dacă aceste practici ar trebui 
autorizate sau interzise, dacă ele sunt bune 
sau rele şi în ce circumstanţe, pentru ce 
persoane anume, cu ce condiţii. Aici trebuie 
elaborate reguli, ele trebuie modelate, 
ţinând cont de mai multe puncte de vedere, 
trebuie eventual găsită o cale de compromis. 
Această muncă este rezervată, în vocabula- 
rul contemporan, eticii. 

Mai pe scurt, dacă vrem să distingem cei 
doi termeni, „morala” ar fi specifică 
normelor moştenite, iar „etica” ar ţine de 
normele în construcţie. „Morala” ar desemna 
în principal valorile existente şi transmise, 
iar „etica” s-ar ocupa de efortul de elaborare 
sau ajustare a acestora, în funcţie de 
mutaţiile în curs. 


- Aceasta este, deci, singura diferenţă? 

- Nu, cu siguranţă nu. Ar mai trebui 
adăugat la aceste deosebiri şi faptul că 
termenul „morală” a fost deseori înţeles, în 
ultima vreme, de o manieră peiorativă: 


„Doar n-o să-mi faci acuma morală!” Se 
presupune, implicit, că  „morala” ar 
comporta un discurs plictisitor, represiv, 
depăşit, penibil de auzit şi totodată inutil, 
fiind lipsit de efecte. „Morala” pare să fi 
devenit un termen greoi, ce evocă 
admonestări şi constrângeri, ce trâmbiţează 
precepte aparent rigide şi prăfuite. Preferăm 
deci să-l lăsăm deoparte. 

lată de ce s-a hotărât uneori să se revină 
la termenul antic, care, în mod paradoxal, 
pare mai nou. Astfel, s-a vorbit despre 
„etică” în loc să se vorbescă despre morală. 
Ca şi cum s-ar fi spus: „Sper că n-o să-mi 
faci morală, e plictisitor. în schimb, dacă ai 
să-mi vorbeşti despre etică, o să fie mult mai 
interesant.” Nu e altceva decât o diversiune, 
o schimbare de cuvinte, nu şi de puncte de 
vedere, asta dacă admitem că cei doi 
termeni denotă acelaşi tip de reflecţie. 


- Dar, după părerea ta, există o diferenţă 
între cei doi termeni sau nu? 

- Multă vreme, nu a existat, practic, 
niciu- na. Apoi, precum am spus, termenul 


„etică” a început să fie folosit spre a vorbi 
despre ceea ce trebuie inventat în domeniul 
moral. Etica a devenit numele moralei în 
curs de facere, în curs de cercetare, mai 
ales în legătură cu subiectele noi. Iar aceste 
cazuri noi nu se limitează doar la domeniul 
medical, la care am făcut deja referire. 
Căsătoriile între homosexuali, protecţia 
minorilor pe Internet, libera difuzare a 
pornografiei, legalizarea drogurilor uşoare 
şi o întreagă gamă de alte subiecte din sfera 
socialului nu întrunesc o unanimitate de 
păreri, dezbaterea fiind astfel deschisă, iar 
opiniile împărţite. 

Cu toate acestea, trebuie luat în 
considerare un lucru: toate aceste discuţii, 
care sunt din ce în ce mai numeroase şi care 
se vor înmulţi mai departe în viitor, sunt 
legate de faptul că vremurile noastre nu mai 
sunt guvernate de o morală dominantă, 
capabilă să arbitreze totul. Dimpotrivă, ceea 
ce domină, de cele mai multe ori, este 
îndoiala asupra regulilor de urmat, 
perplexitatea faţă de principiile de aplicat. 


- Unde vrei să ajungi? 

- Imaginează-ţi o societate complet 
dominată de o religie unică. Aceasta 
proclamă singură ceea ce este de făcut. 


Tradiţia sa dictează modul 
> 


de a te comporta şi valorile de urmat. în 
această situaţie, nu mai rămâne loc de 
reflecţie. Desigur, ne putem întreba cum să 
aplicăm regula într-un anumit caz dificil, dar, 
în ansamblu, nu trebuie decât s-o urmăm: 
soluţia există, independentă de orice 
cugetare. Adevărul este deja enunțat, deja 
prezent, deja cunoscut. Nu trebuie nici 
elaborat, nici construit. 

în societăţile contemporane, dezvoltate, 
situaţia nu mai este aceeaşi. Axiomele 
morale sunt mai rare, deoarece există mereu 
mai multe unghiuri din care putem privi 
chestiunile morale. Răspunsurile nu mai sunt 
unice. Ne confruntăm cu un pluralism de 
criterii ale moralității, cu un fel de 
pluricentrism, de structură-arhipelag, care 
dă seama despre o pulverizare a valorilor şi 
a metodelor de a aprecia ceea ce este bine şi 


Tău. 

în faţa acestei multitudini de morale, 
reflecţia şi cercetarea etică devin imperios 
mai active. Ele se dovedesc chiar 
indispensabile, în măsura în care, într-o 
societate în curs de globalizare, se pune 
problema intermedierii coabitării mai multor 
sisteme de valori, care, mai demult, se 
ignorau şi aveau prea puţine ocazii de a se 
confrunta în cotidian. Nu mai trăim 
guvernaţi de o morală singulară, capabilă să 
domine şi să controleze totul. Dimpotrivă, de 
acum înainte, ne confruntăm cu mai multe 
puncte de vedere, cu mai multe 


nuclee de judecată. Provocarea actuală 
constă în a le face să se întâlnească, în a 
căuta un echilibru între ele, în a propune 
soluţii care să poată suscita un consens sau 
măcar un acord acceptabil pentru toate 
părţile implicate. în acest sens, am putea 
afirma că noul scop al eticii este, într-o 
oarecare măsură, acela de a organiza 
convieţuirea diferitelor morale. 

- Pentru a atinge acest tel trebuie, 
evident, să le cunoaştem, bănuiesc? 

- Absolut. Oricum, trebuie înţelese cel 
puţin principalele atitudini care organizează 
peisajul. Or, mai e cale lungă până acolo. 


Capitolul 2 


Un domeniu fără frontiere 


- în cele din urmă, cu ce se ocupă etica mai 
exact? 

- De toate acţiunile noastre! Şi de 
ocupațiile zilnice, dar şi de marile decizii pe 
care le luăm în momente rare ale vieţii. Acest 
răspuns nu este însă complet, deoarece este 
necesar să precizăm şi din ce unghi anume 
priveşte etica faptele şi gesturile noastre cele 
mai diverse. Aceasta pentru că există o 
mulţime de feluri de a examina corn- 
portamentele noastre... De exemplu, din 
punctul de vedere al energiei musculare 
depuse (cititul acestei cărţi arde mai puţine 
calorii decât urcatul a cinci etaje pe scări) sau 
din punctul de vedere al motivaţiilor 
psihologice (poţi fi mai atras de lectură decât 
de efortul fizic, sau invers) sau din perspectiva 

randamentului economic (livrarea unei 
comenzi la etajul al cincilea poate fi rentabilă, 
după cum lectura acestui paragraf este cu 
siguranţă rentabilă, dar în alt sens). 

Care este, aşadar, unghiul particular din 
care etica ne abordează comportamentele? 
Pentru a găsi elementele unui răspuns, 
trebuie să ne amintim că noi nu încetăm să 
ne întrebăm „cum să acţionăm”. Fiindcă noi 
nu suntem maşini, roboţi programaţi să 
execute o sarcină fără să gândească. 
Dimpotrivă, de-a lungul unei zile şi de-a lun- 
gul întregii vieţi, noi suntem cei care 
decidem. Ne asumăm responsabilităţi, chiar 
şi în cele mai simple acţiuni pe care le 
întreprindem. 

în copilărie, ne întrebăm dacă merită să 
ne supunem sau nu ordinelor care ni se dau. 
Ne gândim dacă merită denunţat sau nu cel 
sau cea care a făcut o boacănă şi a provocat 
o catastrofă. La vârsta adolescenţei, stăm pe 
gânduri dacă să păstrăm secretele celor mai 
buni prieteni sau să le facem publice, în 
anumite circumstanţe. Ca adulţi, vom avea 
mii de ocazii în care să deliberăm dacă este 


bine sau rău să spunem un anume adevăr 
copiilor, părinţilor, apropiaților, prietenilor 
sau colegilor noştri. în fine, la bătrâneţe, s-ar 
putea să ne întrebăm dacă trebuie să ne 
aşteptăm clipa morţii, oricare ar fi bolile şi 
suferinţele care ne macină, sau dacă este 
posibil să ne alegem singuri ziua şi ora 
plecării din această lume. 

Şi acestea nu sunt decât câteva exemple. 
De fapt, noi nu încetăm niciodată să luăm 
atitudine, tot întrebându-ne mereu cum am 
putea să o facem „cel mai bine”. Asta-mi 
permite să-ţi dau un nou răspuns, la fel de 
simplu, la întrebarea ta: etica reprezintă, în 
primul rând, ansamblul reflecţiilor legate de 
întrebări de felul: „Ce ar trebui să fac? Cum 


ar trebui să acţionez?” 
> 


- Ne dorim mereu să facem ceea ce este 
bine, nu-i asa? 

- Teoretic, da. Dar situaţia este 
complicată de faptul că acest „cel mai bine” 
nu este acelaşi pentru fiecare. Nu este 
întotdeauna ceea ce majoritatea consideră 
ca fiind „bine”. Imaginează-ţi că o persoană 

se întreabă: „Ce ar trebui să fac spre a 
acţiona în cel mai rău mod cu putinţă?” 
Acest lucru ar putea surveni atunci când vrei 
să te răzbuni, când eşti mânat de ură sau 
dominat de dorinţa de a răni. lată cum, 
punându-ne această întrebare, vom 
considera că ceea ce este cel mai rău este, 
de fapt, cel mai bine! Cel mai bine ar fi „ceea 
ce e mai diabolic”. Astfel, chiar şi într-o 
situaţie ca asta, când tragi linie, îţi spui că ai 
vrut mereu să te comporţi „bine”. 

Socrate, acest maestru filosof care trăia 
în Atena secolului al cincilea înaintea erei 
noastre, a fost primul care a evidenţiat acest 
paradox: chiar şi hoţul, criminalul, dictatorul 
vor binele. Doar că ei se înşală pur şi simplu 
asupra a ceea ce este bine. în ochii lui 
Socrate, nu există, deci, voinţă complet 
negativă: nu vrem răul de dragul răului. Pare 
că alegem răul, dar, în realitate, vrem binele. 
O luăm doar pe o cale greşită, alegând 
incorect ceea ce e bine. 


- Totuşi, e cam ciudat... 
- La prima vedere, cu siguranţă. Ceea ce 


trebuie, pentru moment, reţinut este că, 
dincolo de deciziile noastre cotidiene, 
aparent banale, se profilează o sumedenie de 
întrebări. Pe fundal, o mare de reflecții 
devine imediat necesară spre a şti cum să te 
comporţi. 

Fie că e vorba de alegeri simple sau de 
decizii fundamentale, de preferinţe 
sentimentale sau politice, de luări de poziţie 
individuale sau colective - în cadrul 
asociaţiilor, companiilor, instituţiilor -, de 
fiecare dată interogaţia etică este implicată. 
De altfel, aria sa de influenţă nu se opreşte 
aici, este chiar mai vastă, deoarece etica 
priveşte deopotrivă deciziile vieţii 
internaţionale, războiul şi pacea, lupta 
împotriva  inegalităţilor între regiunile 
globului. 

Şi putem lungi lista la nesfârşit, deoarece 
există o dimensiune etică şi în acţiunile cu 
scop de menţinere a echilibrului naturii, de 
prezervare a condiţiilor de viaţă pentru 
generaţiile următoare, de reparare a 
distrugerii sistematice a planetei etc. 
Precum vezi, domeniul interogaţiilor etice nu 


are limite. Acestea se regăsesc peste tot, în 
toate sectoarele activităţii umane, 
individuale sau colective. 


- în toate aceste domenii, etica ar trebui, 
deci, să ne furnizeze răspunsuri, spre a lua 
atitudine? Ar trebui să ne spună ce anume 
trebuie să facem? 

- Nu tocmai. Este niţel mai simplu şi 
deopotrivă mai subtil, deoarece nu este 
vorba doar de a şti ce anume va trebui să 
decidem în următorul sfert de oră, în funcţie 
de situaţia particulară în care ne aflăm. Este 
vorba de a şti mai ales pe ce bază noi vom 
alege o cale mai degrabă decât o alta, care 
sunt valorile la care ne vom raporta, care 
sunt criteriile alegerii noastre. Chestiunea 
cea mai importantă nu este neapărat aceea 
de a şti ce decizie vom lua. Esenţialul este de 
a surprinde în funcţie de ce vom reţine sau 
vom respinge o soluţie dintre cele două - sau 
patru, cinci, zece - posibilităţi care ni se 
înfăţişează. 

Altfel spus, etica nu este o activitate 
practică, în care ne putem rezuma la a aplica 


reguli de manieră mecanică. Trebuie să 
reflectăm şi asupra a ce anume justifică 
aceste reguli, asupra fundamentului alegerii 
unei acţiuni, asupra planului iniţial pe care-l 
adoptăm, asupra metodelor pe care vrem să 
le punem în practică, a rezultatelor pe care 
vrem să le obţinem şi... a raţiunilor care 
conferă legitimitate acestor rezultate! 


- Totuşi, ni se întâmplă deseori să 
decidem anumite lucruri fără a ne gândi mai 
înainte. Când acţionăm imediat, spontan, o 
facem în afara eticii? 

- Nu în mod obligatoriu. De fapt, chiar şi 
atunci când acţionăm fără a gândi cu 
adevărat, hotărând repede, fără a ne bate 
capul, noi oferim un model celorlalţi. Noi 
construim o etică chiar şi fără a gândi şi fără 
a vrea dinadins acest lucru. 


- Poţi să-mi explici cum vine asta? 
- Dacă hotărăsc să acţionez într-un 


anumit 
» 


fel şi nu altfel este pentru că am considerat 
felul meu de a acţiona ca fiind cel mai bun sau 
cel mai puţin rău. Fac ceea ce cred eu că ar 

trebui făcut. Acest lucru rămâne adevărat şi 
subînţeles, chiar şi atunci când dau impresia că 
fac ceva „fără să gândesc”, în mod mecanic. 
Chiar dacă nu-mi pun multe întrebări, eu 
propun celorlalţi, doar prin fapte, un fel de 
model. 

Această idee a fost susţinută mai ales de 
filosoful francez Jean-Paul Sartre, care a 
murit în 1980. Acesta afirma: „Alegându-mă, 
aleg omul.” Ce sens are această maximă? 
Imaginează-ţi pe cineva care trişează la un 
joc (evident, nu poate fi vorba despre tine, 
cu atât mai puţin despre mine...). Această 
persoană care  trişează îşi va spune, 
probabil: „Ştiu foarte bine că acest lucru nu 
se face, că nu trebuie să trişezi, deoarece se 
strică jocul. Dar, de această dată, aleg cu 
bună ştiinţă s-o fac. Acest lucru nu mă 
priveşte decât pe mine.” Sartre i-ar fi 
răspuns cam aşa: „Când trişezi, tu, de fapt, 
afirmi: «Trebuie să trişez», prin asta suge- 
rând că este bine, că toţi ar trebui să trişăm. 
Prin gestul tău de a trişa, propui un model. 
în acest sens, tu alegi ca omul să fie un 
trişor. lată ce oferi tu ca model umanităţii. 
Zici că nu-i priveşte pe ceilalţi? Baliverne, pe 
care ți le spui ca să scapi de 

responsabilitate.” 

- Atunci, dacă înţeleg bine, când fac ceva 
care, în aparenţă, nu mă priveşte decât pe 
mine, eu propun, de fapt, un model tuturor 
celorlalți? 

- Da, ai priceput foarte bine. Exact asta a 
vrut să spună Sartre. Prin faptele noastre, 
noi nu acționăm niciodată doar pentru noi 
înşine, ci decidem, indirect, şi pentru ceilalţi, 
pentru toată lumea. Ideea este rezumată de 
această replică: „Alegându-mă (adică luând 
decizii care par a privi doar cazul meu 
particular, existenţa mea personală), aleg 
omul (decid, în realitate, la limită, pentru 
întreaga omenire).” 


- Asta mi se pare niţel cam tras de păr! 

- Evident, este un raţionament la limită. 
Dar este un fel de a ne face să înţelegem că 
nu suntem niciodată complet singuri. 
Alegerile pe care le facem, chiar dacă par 
egoiste, îi implică deopotrivă şi pe ceilalţi. 


- Totuşi, dacă hotărăsc, de exemplu, să 
am grijă doar de mine, să trăiesc izolat, fără 
a intra în contact cu ceilalţi, nu putem spune 

că le propun vreun model! 
- la mai gândeşte-te! 


- La ce? 

- La ceea ce tocmai ai spus. Cred că ţi-ai 
întins singur o capcană, fără să-ţi dai măcar 
seama. Tu susţii, dacă nu mă înşel, că, 
izolându-te şi trăind într-o manieră egoistă, 
fără a împărţi nimic cu nimeni, nu propui 
niciun exemplu nimănui, cu atât mai puţin 
întregii omeniri. Am zis bine? 


- Da, şi mi separe de-a dreptul evident! 

- lar eu mai spun o dată, mai gândeşte- 
te! Dacă alegi să trăieşti astfel, înseamnă că 
hotărăşti că aşa e cel mai bine pentru tine. 
De acord? 


- Exact. 
- Judecând astfel, gândeşti aşa: „Fiecare 
ar trebui să trăiască pentru sine, acesta este 


secretul, cel mai bun mod de viată.” 
> 


- E logic... 
- Atunci, este la fel de logic să tragem 

concluzia că, gândind astfel, tu propui, de 
fapt, ca model pentru omenire viaţa egoistă 
şi raţiunea de a fi a lui „fiecare pentru 
sine”... Şi iată-ne ajunşi de unde am plecat: 
poţi foarte bine să hotărăşti să fii egoist, 
precum şi altruist, să trăieşti doar pentru 
tine sau să te ocupi de alţii. Dar, de fiecare 
dată, ceea ce tu decizi, propui indirect şi 
celorlalţi. 


- Gata, am înţeles! Asta înseamnă că 
eroul sau trădătorul, cel bun şi cel rău afirmă 
fiecare, prin acţiunile sale, „trebuie să fii 
erou”, „trebuie să fii trădător” etc. 

- Exact. Dacă ne comportăm în felul care 
ni se pare cel mai bun (oricare ar fi acest fel, 
ai înţeles bine asta), noi enunţăm o regulă, 
folosindu-ne de criterii de alegere. Problema 
este că, în majoritatea timpului, nu ne dăm 
seama clar de aceasta. Am putea spune, 
atunci, că etica reprezintă efortul de a 
formula aceste reguli şi criterii. Este acea 
reflecţie care se întreabă după ce reguli 
acţionăm, după ce criterii apreciem ceea ce 
fac ceilalţi. 


Spunând acestea, nu am ajuns la capăt de 
drum. Dimpotrivă, avem doar punctul de ple- 
care. începând de aici, într-adevăr, o 
sumedenie de interogaţii se iscă: cine decide 
ce este bine şi ce este rău? în funcţie de ce? 
Regulile acestea ne sunt transmise? Sunt 
construite? Un zeu le-a formulat şi le-a 
adresat într-o zi oamenilor, în aşa fel încât 
nouă să nu ne mai rămână altceva decât să 
le aplicăm? Sau fix opusul, oamenii şi-au 
modelat singuri regulile de conduită şi au 
fabricat noţiunile de bine şi rău? 

Să fie oare natura adevărata sursă a 
acestor noţiuni şi, deci, implicit, a eticii? 
Peste tot în lume, regăsim un numitor comun 
în sensibilitatea fiinţelor umane: nimeni nu 
consideră că este bine ca nişte copii să fie 
ucişi în faţa mamei lor, toată lumea este 
mişcată de situaţia celor care suferă în mod 
injust, fiecare este mânat să ajute necu- 
noscuţi aflaţi în pericol. Se observă acest 
lucru de exemplu atunci când survine o 
catastrofă - cutremur, tsunami, inundație, 
foamete, epidemie... 

în aceste cazuri, se organizează un lanţ al 


solidarităţii, în care cei care dau din timpul 
sau din banii lor pentru a organiza ajutorul 
nici măcar nu cunosc victimele, ba chiar nici 
n-au auzit vreodată de respectiva ţară. Ei 
sunt însă bulversaţi de suferinţa semenilor 
lor. Filosofii au scos în evidenţă acest „elan 
al sufletului” care îi îndeamnă pe oameni să 
se emoţioneze spontan din cauza necazurilor 
altora. Acest sentiment există independent 
de rațiune şi transcende epocile şi culturile. 
Fie că îl numim „prietenie” (Aristotel), 
„omenie” (Cicero),  „milă” (Rousseau, 
Schopen- hauer) sau „compasiune”, el pare a 
fi natural şi universal. îl regăsim chiar şi în 
China, acolo unde filosoful Mencius îl 
consideră drept punctul de plecare al 
moralei. 

Indiferent de vârstă, sex, religie, limbă şi 
chiar epocă, există nenumărate situaţii de 
urgenţă în care, în calitate de fiinţe umane, 
suntem cu toţii de acord, în cele din urmă, să 
considerăm un anumit tip de acţiune ca fiind 
„binele”. Este oare vorba despre o realitate 
incontestabilă? Sau despre o aparenţă? Ce 
concluzii se pot trage din asta? Printre 


problemele reflecţiei asupra eticii trebuie să 
ne întrebăm dacă există impulsuri sau senti- 
mente complet universale şi dacă am putea 
extrage din acestea reguli care să fie 
valabile chiar peste tot şi pentru toată 
lumea. 


- Și de ce nu ar fi astfel? 

- Fiindcă, în acelaşi timp, constatăm o 
mare diversitate de reguli etice. Multe dintre 
aceste reguli variază în funcţie de epoci, de 
civilizaţii, de grupurile sociale, de credinţe. 
Ceea ce este considerat „bine” într-un 
anumit loc şi timp va fi poate condamnat 
într-un alt timp şi într-un alt loc. Acest lucru 
să însemne, aşadar, că totul este relativ? 
Acte îngrozitoare în zilele noastre, pentru 
majoritatea dintre noi - precum canibalismul 
sau pedeapsa cu moartea, spre a lua două 
exemple foarte diferite între ele - sunt 
considerate nobile, valoroase şi demne în 


alte vremuri sau în alte ţinuturi. 
» 


Să-ţi duci bunicii foarte bătrâni undeva, 
departe de orice zonă locuită, şi să-i 
abandonezi acolo într-o noapte de ger 

cumplit, iată un comportament care ni se 
pare criminal de-a dreptul, în societatea 
tradiţională a  inuiţilor, acesta era, 
dimpotrivă, un gest de pietate, de respect, o 
acţiune morală, ce permitea tribului să 
supravieţuiască, încetând să mai hrănească 
guri inutile. 

Şi am putea găsi, astfel, numeroase 
exemple. Rezultatul este uşor de intuit: 
obiceiurile cele mai contradictorii au fost 
considerate cândva legitime. Chiar şi astăzi, 
este suficient, deseori, să mergi dintr-o ţară 
în alta pentru ca acelaşi act să fie judecat în 
mod diferit. Vedem cum coexistă o idee şi 
contrariul ei. Ceea ce este etic aici nu este 
întotdeauna etic şi în altă parte, şi reciproc. 
Adevărul de ieri se dovedeşte astăzi a fi o 


eroare. 
> 


- Si atunci? 

- Dacă lucrurile ar sta exact aşa, atunci 
totul ar fi relativ. Normele şi regulile ar 
depinde exclu- 


siv de locul şi de epoca în care trăim. Ne-am 


trezi atunci într-o situaţie inversă celei 
precedente: nimic nu ar mai fi universal, 
totul ar depinde de timpul şi spaţiul în care 
ne situăm. lar, în acest caz, ar trebui să 
renunţăm la a căuta adevărul eticii. Ar fi de 
ajuns să ne informăm despre obiceiurile 
locului în care ne aflăm. Prin definiţie, 
acestea nu ar fi cu nimic mai bune sau mai 
rele decât oricare altele. 


- Şi totuşi, nu întrevedem vreun numitor 
comun? 

- Putem susţine faptul că există reguli 
generale. De exemplu: a respecta 
demnitatea umană, a nu umili, a nu agresa, 
acestea sunt exigenţe care ni se par 
inseparabile de etică. Şi totuşi, vom putea 
mereu răspunde că acestea sunt lucruri 
evidente „pentru noi”, că sunt modul 
„nostru” de a vedea, mod pe care îl 
proiectăm asupra întregii istorii şi a tuturor 
culturilor. în această optică, vom evidenția, 
de asemenea, faptul că unele puncte-cheie 
ale concepțiilor noastre - demnitate, 
integritate fizică, respect al autonomiei 


indivizilor - nu există neapărat sub această 
formă în toate societăţile. 


- Eo problemă fără ieşire, să-nțeleg? 


- Din fericire, nu. Dacă încercăm să găsim 
un prim numitor comun, eficient şi totodată 
exact, mi se pare destul de simplu să reuşim. 
lată cel pe care îl propun eu: etica este, în 
primul rând, preocuparea faţă de ceilalţi. 
Deoarece existența celorlalți, legăturile 
multiple dintre ei şi mine, constituie punctul 
universal de plecare al tuturor formelor 
eticii. 

Invers, să ne imaginăm că ceilalţi nu 
există. Dacă eu aş fi, sau tu ai fi, singur pe 
lume, practic, nu ar mai exista nicio 
problemă de etică. Ce ar mai putea însemna 
atunci să te porţi bine sau rău faţă de tine 
însuţi, dacă ai fi singur? S-ar zice că îţi pui 
întrebări despre ce ti-ar putea face bine sau 
rău, despre ceea ce este pozitiv sau nociv 
pentru sănătatea şi supraviețuirea ta. Dar, 
dincolo de aceste întrebări elementare, tu n- 
ai avea reale probleme etice: acestea există 


doar în funcţie de relaţiile noastre cu 
ceilalţi! 

lată ideea principală ce trebuie reţinută. 
Când întrebăm: „Care sunt cele mai bune 
moduri de a acţiona?” sau „Ce principii ne 
permit să hotărâm care sunt cele mai bune 
fapte?”, aceste interogaţii se referă mereu la 
relaţiile dintre „noi şi ceilalţi” şi dintre 
„ceilalţi şi noi”. Etica este, în primul rând, 
chestiunea celorlalţi, grija cu privire la 
existenţa lor, la prezenţa lor, la aşteptările, 
dorinţele, demnitatea şi libertatea lor. 


- „Să-ţi iubeşti aproapele ca pe tine 
însuți”, asta trebuie să fie? 

- Nu tocmai. Această zicală creştină 
implică un fel de eroism sublim. Or, etica nu 
solicită neapărat aceasta. A ajunge să iubeşti 
toate fiinţele umane precum te iubeşti pe 
tine însuţi este un obiectiv de care nimeni nu 
poate fi sigur că îl va putea atinge vreodată. 
Etica este mai modestă şi mai accesibilă. Ea 
spune cam aşa: „Gândeşte-te că ceilalţi sunt 
acolo. Şi-atunci, începe prin a nu le face ceea 
ce ţie nu ti-ar plăcea să ţi se facă.” înainte de 

a iubi, înainte chiar de a ajuta, trebuie în 
primul rând să nu răneşti. 

„Să nu faci altora ceea ce nu ai vrea să-ţi 
facă ei ţie” este ceea ce s-a numit „regula de 
aur”, pe care, practic, sub o formă sau alta, o 
regăsim în toate culturile. Ea reprezintă 
oarecum fundamentul respectului faţă de 
ceilalţi. Astfel, nucleul reflecţiei etice este 
legat de faptul că oamenii sunt diferiţi, că 
între ei există numeroase interacțiuni, ceea 
ce impune elaborarea permanentă de reguli 
pentru o mai bună convieţuire. 


- Odată însă ce avem aceste reguli, totul 
merge bine? 

- Nu este chiar atât de simplu. Pentru 
început, deoarece aceste reguli pot fi diferite 
de la o cultură la alta, cum tocmai am putut 
vedea. Dar şi pentru că, în funcţie de 
circumstanţe, pot exista conflicte între 
diferite reguli. Să luăm exemplul unui 
jucător de poker. Convins că nu trebuie să 
trişeze, el vede în această regulă un adevăr 
absolut, o axiomă fundamentală. Dar fiul său 
se îmbolnăveşte grav şi banii necesari 

operaţiei de urgenţă îi lipsesc. A salva viaţa 
fiului său este, de asemenea, datoria sa, este 
o altă regulă fundamentală. El va trebui, 
deci, să aleagă între două principii, între 
două reguli care intră în conflict, în fapt, 
majoritatea „problemelor de conştiinţă” se 
nasc dintr-un conflict între reguli etice. 

Şi astfel, începe să se profileze răspunsul 
la întrebarea ta. Fiindcă dificultatea 
reflecţiei si de- 
ciziilor etice este aceea de a aplica regulile 
generale pe care le deţinem la cazurile 
particulare cu care ne confruntăm. De fapt, 
prin definiţie, toate cazurile sunt particulare. 
Trebuie, deci, să facem distincţia între „etica 
generală” şi „etica aplicată”. Prima 
reflectează asupra principiilor, normelor şi 
valorilor, fără a intra în detaliile situațiilor şi 
nici ale cazurilor concrete. Cea de a doua 
lucrează la ajustarea regulilor generale la 
situațiile individuale, mereu particulare. 

Etica aplicată este o continuă ajustare. 
Trebuie fabricat, corectat la fiecare pas - 
precum o cusătură -, verificat să nu se fi 
uitat vreun aspect al situaţiei, cântărit corect 

fiecare element. 


- Ceea ce mă duce cu gândul la deciziile 
de la tribunal... 

- Ai perfectă dreptate, paralela este 
foarte precisă. De fapt, prin definiţie, 
niciodată o lege nu prevede cazul lui X care 
a furat un scuter, aseară, la colţul străzii Y, 
din oraşul Z. Nu există o lege pentru furtul 
motoscuterelor de către copiii din oraşul 
respectiv, cu atât mai puţin pentru ACEL 
scuter şi ACEL copil. Există doar o lege, care 
prevede sancţiuni diverse în cazuri de furt. 
Munca de adaptare a acestui cadru general 
pe care îl furnizează legea la cazul particular 
pe care tocmai îl judecă îi revine 
judecătorului. 


Aristotel, filosoful grec, ştia deja acest 
lucru. El afirmă că judecătorii trebuie să se 
ghideze după aceeaşi regulă ca şi arhitecţii. 
Trebuie ştiut că rigla folosită de arhitecţii 
greci pentru a efectua măsurători nu era 
rigidă precum o riglă de lemn. Era o riglă de 
plumb, deci suplă, capabilă de a se adapta la 
forme diverse, de pildă pentru a măsura 
curbura unui portic sau relieful unei coloane. 
Precum arhitectul, judecătorul trebuie să-şi 
adapteze judecata la cazul precis care îi este 
prezentat. 

Etica urmează acelaşi model. Şi aici 
dispunem de reguli generale şi de cazuri 
particulare. Adaptarea trebuie efectuată 
graţie reflecţiei şi discuţiei - deseori prin 
tatonări şi ezitări. Deoarece, în etica 
aplicată, nu există niciodată o soluţie deja 
pregătită şi definitivă. E nevoie să inventezi, 
să încerci, să retuşezi. în cele din urmă, 
avem de a face, în cel mai bun sens al 
termenului, cu un bri- colaj al eticii aplicate. 


- Pe ce suport, cu ce instrumente? 
- Ei bine, hai să vedem... 


Capitolul 3 


între religii şi filosofii 


- Unde putem întâlni marile atitudini 
etice? La marile religii ale lumii? în operele 
filosofilor? 

- în ambele! Trebuie, deci, să înţelegem 
ceea ce au în comun şi prin ce anume diferă 
morala religioasă şi cea laică, etica religiei şi 
etica filosofici. în cele din urmă, este vorba 
mereu despre a şti cum să devii mai bun, 
cum să faci lumea mai bună, despre a 
preciza criteriile după care sunt judecate 
faptele oamenilor. Totuşi, chiar dacă în- 
trebările sunt mereu cam aceleaşi, 
răspunsurile sunt foarte numeroase şi foarte 
diverse. 

Sunt într-atât de numeroase şi de diverse, 
încât nici nu se pune problema să le 
menţionăm pe toate... 


- Și atunci ce facem? 

- în primul rând, trebuie să vedem cum 
se grupează aceste răspunsuri. Important 
este să înţelegem ceea ce eu aş numi marile 
posturi care organizează aceste răspunsuri. 
Dacă am ajunge să punem în lumină trei sau 
patru scheme fundamentale, aceasta nu ar fi 
în zadar, căci ne-ar ajuta să vedem lucrurile 
mai limpede. 


- Dar nu putem investiga, pur şi simplu, 
de unde vine etica? 

- E un bun punct de plecare, dar această 
întrebare conţine mai multe de fapt. Ea ar 
putea însemna: „Care este originea valorilor 
morale pe care încercăm să le urmăm?”, 
după cum şi: „Cum ştim ceea ce ar trebui să 
facem? Cum distingem între ceea ce noi 
numim «bine» şi «rău»?” sau poate: „Ce 
anume ne împinge să ne analizăm astfel 
comportamentele?” Aceste întrebări diferite 
se intersectează, deşi nu sunt identice şi.... 


- Opreşte-te! Dacă o ţii tot aşa, o să uiţi 
ce căutăm, de fapt: „De unde vine etica?” 


- Atunci, îţi voi spune direct că există trei 
tipuri de răspuns la această întrebare. 


Un prim tip de răspuns consideră că 
valorile morale (binele, dreptatea, 
onestitatea, probitatea, solidaritatea, 
gratitudinea etc.) există prin ele însele. 
Acestea nu au fost create de către oameni, 
fiind valori care, independent de voinţa 
noastră, există într-o lume care le este 
speficică, un fel de univers paralel. 

Această concepţie o regăsim, evident, în 
toate perspectivele religioase. Binele, 
Dreptatea constituie adevăruri eterne ce 
există în spiritul lui Dumnezeu, iar 
Dumnezeu le transmite oamenilor. în cazul 
evreilor, Dumnezeu Îi transmite lui Moise, pe 
Muntele Sinai, Tablele Legii, celebrele „10 
porunci”. Pentru creştini, Dumnezeu indică 
prin Hristos, care vorbeşte în numele său, 
preceptele unei morale eterne de acelaşi tip, 
fondate pe iubire şi iertare. Musulmanilor, 
tot Dumnezeu le transmite regulile moralei 
şi comportamentului pe care trebuie să-l 
respecte credincoişii, dar prin Mahomed, 


care le adună şi le înscrie în Coran. 

De fiecare dată, Dumnezeu este cel care 
inventează regulile morale, care creează 
etica precum a creat şi lumea. După care el 
le transmite aceste legi oamenilor. 

- La filosofi este altfel, îmi imaginez! 

- Ei bine, depinde la cine ne referim. 
Deoarece unii dintre ei, fără a crede cu 
adevărat într-un Dumnezeu unic, etern şi 
atotputernic, precum în diferitele 
interpretări ale monoteismului, consideră, la 
rândul lor, că ideile eticii nu sunt invenţii 
umane. De exemplu, Platon, un mare filosof 
grec ce a trăit în secolul al cincilea înaintea 
erei noastre, a dezvoltat o concepţie de acest 
fel. Conform lui, „Binele” există în lumea 
Ideilor, precum soarele există în lumea 
fizică: este Ideea supremă, care le luminează 
pe toate celelalte. Această Idee este eternă, 
indestructibilă. Nu are niciun raport direct 
cu vieţile noastre efemere, ci rămâne 
identică, oricare ar fi epoca, societatea, 
limba. Oamenii pot privi această realitate 
ideală prin gândire, dar aceasta nu depinde 
de judecăţile sau de faptele lor. 

Gândirea lui Platon ţine de filosofie, dar, 
într-un anumit sens, are ceva în comun şi cu 
concepţia religiilor revelate. Nu este 
identică, dar este apropiată. în ambele 
cazuri, sâmburele eticii, dacă putem spune 
astfel, nu este construit de imaginaţia 
umană, nici creat de reglementările 
culturale. 

Precum vezi, nu există o graniţă strictă 
între religii, pe de o parte, şi filosofii, de 
cealaltă. De fapt, primul tip de răspuns la 
întrebarea „De unde provine etica?” constă 
în a afirma: „ea nu provine de la fiinţele 
umane”. Fie că este vorba de religie sau de 
filosofie, valorile eticii, în această perspec- 
tivă, sunt realităţi ce există prin sine, în 
propria lor lume. La Platon, aceasta este 
lumea Ideilor. în cazul religiilor, acesta este 
spiritul lui Dumnezeu. Dar, în toate aceste 
situaţii, oamenii nu sunt autorii legilor 
morale. Ei ajung la a contempla aceste 
adevăruri eterne prin uzul raţiunii, sau ele le 
sunt transmise de către Dumnezeu, prin 
intermediul unui mesager sau al unui profet. 


- Dar dacă nu vrem să facem apel nici la 
Dumnezeu, nici la lumea Ideilor? 

- Ei, bine, atunci ne situăm într-o altă 
perspectivă! Este o altă atitudine, un alt mod 
de a vedea lucrurile. Contrar precedentului, 
acest al doilea tip de răspuns constă în a 
afirma că valorile morale nu aparţin unei 
realităţi paralele cu a noastră. Ele nu se 
găsesc într-o lume ocultă, la un etaj 
superior, într-un loc celest oarecare. Ele fac 
parte din realitatea terestră, ele populează 
lumea noastră, valori ce provin din realităţile 
naturale şi umane şi nu neapărat dintr-o 
comandă divină. 

Găsim o bună ilustrare a acestei atitudini 
în ideea că etica provine din natură. în 
secolul al XVIII-lea, Jean-Jacques Rousseau a 
dezvoltat cu predilecție această temă. 
Conform lui, principiile moralei vorbesc 
spontan în sufletul nostru, în sensibilitatea 
noastră. „Glasul conştiinţei”, care ne indică 
binele şi răul, care ne face mândri sau ne 
face să ne simţim vinovaţi de faptele noastre, 
este vocea naturii înseşi. Astfel, din acest 
punct de vedere, spre a cunoaşte ce e bine şi 

ce e rău, noi nu trebuie să reflectăm 
îndelung, nu trebuie să facem deducţii 
complicate şi nu trebuie să urmăm cursuri 
de etică. Simţim toate aceste lucruri în mod 
spontan. E o mişcare firească. 

lar axul central al acestei etici naturale 
este mila. Rousseau nu este singurul filosof 
care vorbeşte despre acest lucru. Regăsim 
aceeaşi idee în China, unde, la începutul erei 
noastre, filosoful Mencius considera deja că 
mila este punctul de plecare al moralei. Spre 
a-i face pe ceilalţi să înţeleagă acest 
sentiment spontan, Mencius dă pilda, 
devenită celebră, a unui copil pe cale să 
cadă într-un puț. Văzând acest copil care 
riscă să moară în cădere, orice trecător se 
agită, încearcă să-l salveze, să-l oprească. 
Nimeni, desigur, nu se va întreba, înainte de 
a-i sări în ajutor, cine este, cine sunt părinţii 
lui, unde locuiesc... întrebările de acest fel 
vin abia după aceea. Iniţiativa de a salva 
este imediată, este practic instinctivă şi, 
deci, naturală. 

Aceeaşi idee se regăseşte şi la alţi 
gânditori, precum Schopenhauer. însă, de 

fiecare dată, mila serveşte spre a demonstra 
că etica este o pornire naturală. De fapt, în 
faţa suferințelor altora, cu toţii simţim o 
emoție care ne face să empatizăm cu ei, care 
ne face solidari cu durerea lor. Nu e nimic 
raţional în asta, e ceva impulsiv, ceva ce 
țâşneşte la suprafaţă şi ne domină. Nu 
depinde de voinţa noastră, e ceva înnăscut. 
Şi se produce indiferent de ţară, de educaţie, 
de vârstă... Acest sentiment există în fiecare 
dintre noi. 


- Și totuşi, spunem despre unii oameni că 
nu au nicio milă... 

- Nu e vorba că nu simt nimic, ci mai 
degrabă că şi-au format un obicei de a nu 
mai fi atenţi la ceea ce simt. Ei nu sunt 
complet lipsiţi de milă, dar s-au antrenat în a 
deveni indiferenți şi insensibili. Rousseau 
spune că aceştia au înăbuşit în ei vocea 
naturii şi că, pentru a ajunge la această per- 
formanţă, trebuie să te autoconvingi printr- 
un raţionament de felul: „Aceasta li se 
întâmplă altora, nu mie. Deci, ce motiv aş 
avea să mă emoţionez astfel? Niciunul.” 


- Dar, dacă natura este cea care 
vorbeşte, eti- ca tot nu este o invenţie 
umană! 

- Ai perfectă dreptate. Acest al doilea 
răspuns consideră că bazele eticii nu sunt în 
ceruri, ci în noi, pe pământ, în natură. Şi, aşa 
este, în continuare, nu oamenii sunt cei care 
decid. Această voce a naturii spune acelaşi 
lucru, de-a pururi, chiar dacă nu este în mod 
necesar supranaturală sau divină. Oamenii o 
ascultă sau îi rezistă, o urmează sau o 
resping, dar nu o creează ei. 


- Nu este, deci, nimeni care să creadă că 
oamenii au putut inventa singuri etica? 

- Ba da. Această a treia posibilitate 
există. Este mult diferită de precedentele, 
deoarece constă în a afirma cu rigurozitate 
că nicio regulă, ni- cio normă, nicio etică nu 
există prin ele însele, fie ele divine ori 
terestre. De această dată, răspunsul este că 
oamenii din fiecare societate, din fiecare 
epocă şi cultură îşi construiesc normele şi 
valorile lor morale. 


într-o asemenea perspectivă, dacă urmăm 
mişcarea până la capăt, nu există cu 
adevărat un sens al existenţei speciei umane 
şi nici al lumii. Nu există, implicit, niciun 
sens veritabil al acţiunilor noastre. Cel puţin 
nu la început. Doar noi, oameni ce trăim în 
societate, preocupaţi unii de alţii, creăm 
valori într-o lume lipsită de ele. Noi şi numai 
noi suntem cei care dăm un sens unei 
realităţi lipsite de orice sens imanent. 

Ideea centrală, de această dată, este că 
omenirea creează un sens, pe care îl atribuie 
lumii, fiindu-şi propria făuritoare de valori. 
în această optică, raţiunea şi sensibilitatea 
oamenilor inventează etica, pentru propria 
lor linişte şi supravieţuire. în acest caz, nu 
mai este vorba nicicum de vreo realitate pe 
care am putea-o întâlni în ceruri sau pe 
pământ, adică fără să o fi construit prin noi 
înşine. 

în rândurile filosofilor contemporani, 
există numeroase exemple care ilustrează 
această atitudine. Jean-Paul Sartre, de pildă, 
afirmă: „Noi decidem singuri şi nu avem a 
cere scuze.” Cerul este vid, natura tace, şi 


nouă, numai nouă, ne revine decizia asupra 
regulilor după care acţionăm. Această 
libertate poate părea covârşitoare şi chiar 
este, efectiv. însă, pe de altă parte, ea 
reflectă ca 


racterul tragic şi totodată grandios al 
condiţiei umane. 

Alt exemplu: Albert Camus. în viziunea sa, 
lumea şi existenţa sunt totalmente absurde, 
golite de orice semnificaţie imanentă. Or, 
oamenii se revoltă în faţa acestei absurdităţi, 
precum şi în faţa cruzimii condiţiei lor, a 
caracterului arbitrar al dominaţiei şi 
servitudinii, a  ororii violenţei şi a 
raporturilor de forţe. în această revoltă, se 
stabileşte o normă etică. De fapt, 
sentimentul pe care îl avem atunci când ne 
revoltăm, senzaţia că „nu se mai poate 
continua astfel” este purtătoare a unei etici. 


- Dece, deci? 

- Dacă ne spunem: „atâta violenţă este 
insuportabilă, atâta arbitrar este 
inacceptabil, atâta sclavie devine 
intolerabilă”, o facem, în mod necesar, în 
numele unei oarecare reprezentări a 
demnităţii umane şi a libertăţii individului. 
Dintrodată, revolta împotriva nedreptăţii şi a 
arbitrarului poartă în ea germenele 
demnității, al binelui, al dreptății - deci al 
eticii. 


- Filosofii au păreri foarte diferite, deci... 


- Si încă n-ai văzut nimic! 
>» 


Capitolul 4 


Virtuti, datorii sau consecinţe 


- Filosofii se gândesc mereu la etică? 

- Da, fără ezitare. Atentie, asta nu 
înseamnă că întreaga filosofie se ocupă doar 
de etică! Dar e drept că această preocupare 
se regăseşte, în proporţii variate şi din 
perspective diverse, în toate epocile şi în 
toate marile sisteme filosofice. Astfel, cea 
mai celebră carte a lui Spinoza, un filosof ce 
trăia în Olanda secolului al XVII-lea, se 
numeşte, pur şi simplu, Etica. în acest text 
celebru, el concepe un sistem complet al 
lumii, cu scopul de a explica cum se poate 
trăi viaţa cât mai aproape de perfecţiune. 

Aceste meditații durează însă de foarte 
mult timp! Grecul Zenon din Citium, 
fondatorul stoicismului, este cel care a 
propus pentru prima oară împărţirea 
filosofici în trei secţiuni principale: fizică, 

logică, etică. Fizica încearcă să afle cum 
funcţionează lumea naturii şi a corpurilor, 
logica se ocupă de modul de organizare a 
frazelor şi raţionamentelor, iar etica de 
regulile aplicate comportamentelor şi 
faptelor noastre. 

O altă origine a reflecţiei etice, în 
Antichitate, este medicina, fapt pe care, 
deseori, îl omitem. Totuşi, medici precum 
Hippocrate din Cos, care erau în acelaşi timp 
filosofi, adică oameni de ştiinţă şi gânditori, 
au avut un rol decisiv. Practic, ei aveau în 
mâini viaţa şi moartea pacienţilor lor, ceea 
ce i-a obligat să-şi definească îndatoririle, să 
stabilească reguli spre a nu abuza de 
slăbiciunea bolnavilor. Ei au contribuit, 
totodată, la definirea unităţii speciei umane, 
subliniind faptul că  „barbarul” respiră 
precum grecul, arătând că toţi oamenii 
posedă un corp care funcţionează în acelaşi 
fel. 

Este un moment important, deoarece, la 
ora actuală, odată cu bioetica, reflecţia 
medicală şi filosofia se reîntâlnesc din nou, 
de această dată pe probleme esenţiale 


pentru viitorul nostru. Vom mai vorbi despre 
asta, după cum bine ai dedus. Pentru 
moment, să încercăm însă să ne concentrăm 
asupra filosofilor. Din nou, voi surprinde 
doar câteva linii mari. Şi am putea începe cu 
fericirea. 


- Fericirea? Ce treabă are fericirea cu 
problema noastră? 

- îşi are locul său precis! Căci există o 
legătură directă şi fondatoare între etică şi 
fericire. Atunci când te întrebi cum să te 
porţi - în viaţa personală, în viaţa Cetăţii nu 
ai ca scop înmulţirea nenorocirilor din lume! 
Când şcolile filosofice ale Antichității se 
întrebau „cum să trăim?”, ele se gândeau, 
evident, la „cum să trăim fericiţi?”. 

în toate întrebările formulate pe tema 
eticii de către filosofii din Antichitate, 
fericirea este omniprezentă. Ce stil de viaţă 
trebuie adoptat? Cum să-ţi modifici felul de a 
trăi spre a ajunge să fii fericit? Cum să te 
conduci singur? Cum să-ţi stăpâneşti viciile? 
Cum să atingi seninătatea înţeleptului? Cum 
să te vindeci de chinul dorinţei? Cum să 


linişteşti „furtuna sufletului”? Aceste in- 
terogaţii ce apar în filosofia antică şi o 
definesc în mare măsură se referă implicit la 
viaţa fericită. 

Tema principală este că virtutea te face 
fericit. Socrate repetă acest lucru fără 
încetare. Platón explică faptul că omului 
virtuos îi este specific să trăiască în armonie 
cu universul. Aristotel, în Etica nicotnahică, 
încearcă să înţeleagă pe ce se bazează 
fericirea umană şi ce virtuţi contribuie cel 
mai eficient la aceasta. 

Stoicii fac din viaţa în armonie cu natura 
şi din controlul de sine formele supreme ale 
virtuţii şi ale seninătăţii înţeleptului, care 
scapă pentru totdeauna de nefericire. 
Contrar acestei concepţii, Epicur şi discipolii 
săi găsesc în plăcerea corpului, limitat de o 
viaţă austeră, semnul clar al virtuţii şi al 
înţelepciunii ce asigură fericirea şi-ţi 
îngăduie o viaţă de „zeu printre oameni”. 

Cinicii, care trăiesc „precum câinii” (asta 
şi înseamnă numele lor), renunţă la confort 
şi la comodităţile civilizaţiei şi, în scopul de a 
găsi fericirea, încearcă revenirea la o formă 


de viaţă cu adevărat liberă şi naturală, 
dincolo de legi, de constrângeri şi interdicții. 
Scepticii, pe de altă parte, consideră că noi 
nu suntem capabili să ajungem la adevăr şi 
îşi opresc aici judecata. Totuşi, şi ei fac din 
această suspendare a judecății o formă de 
virtute care conduce la o viaţă senină. 
Problema eticii însufleţeşte dinlăuntru 
toate aceste şcoli filosofice, constituind 
osatura lor, temelia, structura lor interioară 
de susţinere. 
Or, pentru a fi fericit, cuvântul de ordine 
este virtutea. 


- Care este ce, mai exact? 

- Vorbim de virtute la singular spre a 
desemna existenţa justă, conformă eticii. 
Omul care trăieşte conform virtuţii se 
comportă bine: îşi ţine promisiunile, nu 
trădează încrederea pe care o au alţii în el, îi 
ajută pe cei aflaţi la nevoie, nu minte, se 
supune legilor etc. Toate aceste acte, care 
sunt dovezi ale virtuţii, întruchipează 
„virtuţile” la plural, precum sinceritatea, 
solidaritatea, fidelitatea. 


Au fost întocmite fel de fel de cataloage 
de virtuţi, care sunt, de fapt, comportamente 
opuse „viciilor”. Virtuţile sunt „calităţi”, în 
vreme ce viciile sunt „defecte”. Ne aflăm 
într-o perspectivă în care etica este 
concepută într-o manieră psihologică: pentru 
a te comporta bine, trebuie să colecţionezi 
virtuţi. Devii „virtuos” odată ce deţii un 


număr suficient de mare de calităţi. în orice 
> 


caz, încă din Antichitate, reflecţia asupra 
virtuţilor a reprezentat una dintre căile 
principale ale eticii. Ideea a continuat, de 
altfel, până în zilele noastre, de vreme ce 
filosoful francez Vladimir Jankelevici a scris, 
în 1947, un Tratat al virtuţilor. 

- Care este, mai precis, diferenţa între 
virtuți si virtute? 

- Atunci când vorbim de virtuți, 
distingem elemente psihologice şi etice 
diferite. Sinceritatea nu e totuna cu 
pudoarea, onestitatea e altceva decât 
fidelitatea, modestia nu se confundă cu 
gratitudinea. Când vorbim despre virtute, ne 
gândim mai degrabă la o dispoziţie 
interioară unică, ce permite să avem toate 

aceste calităţi. în acest caz, virtutea aceasta 
unică, ce le conţine pe toate celelalte, este 
suficientă pentru un bun comportament. 

Printre filosofii greci şi romani, mulţi 
susțineau că există o singură virtute. Totuşi, 
odată cu apariţia creştinismului, această 
problemă va lua o altă formă. Unele virtuţi 
antice sunt privilegiate -  caritatea, 
smerenia, pietatea - şi-şi văd semnificaţia în 
permanentă schimbare. Cel mai important 
este locul central care îi este rezervat iubirii. 
O sintagmă celebră a lui Augustin, care a 
fost sfânt şi filosof deopotrivă, marchează 
această schimbare: „lubeşte şi fă ce vrei”, 
spune el. Dragostea pură este suficientă 
pentru a înlocui orice formă de lege, căci 
ţine loc de normă etică. Este vorba, evident, 
în cazul lui Augustin, de iubirea pe care 
Dumnezeu le-o inspiră oamenilor faţă de 
semenii lor. 

Ceea ce este discutabil în această abolire 
proclamată a legii morale şi a codurilor 
etice, înlocuite de iubire, este, în ultimă 
instanţă, raportul creştinismului cu 
iudaismul. Aportul esenţial al eticii iudaice 


este ideea unei legi divine pe care oamenii 
trebuie să o urmeze cu orice preţ. Această 
lege este fondată, la început, pe Poruncile 
divine, pe cele 10 Porunci transmise lui 
Moise pe muntele Sinai, reguli ce indică 
modul de comportare faţă de ceilalţi: „să nu 
ucizi”, „să nu furi”, „să-ţi respecţi tatăl şi 
mama” etc. 

Această etică a legii, care prescrie ceea 
ce trebuie şi nu trebuie făcut, ar putea părea 
rigidă, prea detaliată, prea restrictivă, 
greoaie, precum constrângerile juridice. Or, 
iată că, deodată, toate acestea se 
volatilizează şi sunt înlocuite de un unic gest 
de iubire. Desigur, dacă îţi iubeşti aproapele, 
nu îl vei ucide, nu vei fura de la el şi, dacă îţi 
iubeşti părinţii, atunci îi vei respecta. Iubirea 
ar înlocui, astfel, toate celelalte reguli. 


- Tu ce părere ai despre toate astea? 

- Dinspre partea mea, eu cred că se 
acordă o prea mare încredere iubirii, îi este 
conferită o înţelepciune şi o virtute profundă 
pe care nu le are în mod necesar. Fără 
îndoială, o formă de iubire divină, pură şi 


ideală, poate corespunde acestui model. Dar 
aceasta nu are multe de-a face cu iubirea 
umană, reală, care este, de cele mai multe 
ori, impulsivă, pasională, egoistă, posesivă, 
aca- parantă... şi care, în ochii mei, nu ar 
putea, din aceste motive, înlocui legea. 

De fapt, cea mai mare schimbare de 
perspectivă indusă de creştinism nu se 
referă la problema virtuţilor, ci la viziunea 
asupra răului. Evident, problema binelui şi a 
răului se afla deja în miezul reflecţiilor 
filosofilor antici. Dar, odată cu creştinismul, 
ea capătă o nouă dimensiune, deoarece va 
trebui explicat de ce, dacă Dumnezeu este 
bun, el lasă, totuşi, atâta rău pe pământ. 
Etica, ce reflectează asupra binelui, trebuie 
să explice şi răul! 

Această întrebare i-a preocupat pe filosofi 
şi pe teologi. Din nou, deşi cărţile şi 
discuţiile pe această temă sunt nenumărate, 
poziţiile remarcabile în acest sens nu sunt 
foarte numeroase. Fie este admis un 
principiu au răului (Satana, îngerul rebel, 
sau un „Dumnezeu rău” care se opune 
„Dumnezeului bun”), fie omul este făcut 


responsabil de a fi introdus în lume 
dezordinea şi suferinţa: Dumnezeu a creat 
lumea şi omul, iar omul are posibilitatea de a 
introduce sau nu răul în lume. în sfârşit, se 
mai poate, într-o viziune mai radicală, nega 
însăşi existenţa răului. 


- Dar cum este posibilă una ca asta? 

- Este mai simplu decât crezi! Este de 
ajuns să susţii că toate atrocitățile pe care le 
vedem ni se par oribile doar din cauza 
ignoranței noastre. Nu vedem, astfel, decât o 
parte a tabloului. Nu ştim că suferinţele pe 
care le vedem au, poate, vreo utilitate sau 


vreo funcţie secretă. Nu sun- 
> 


tem, deci, în măsură să înţelegem rolul pe 
care aceste aparente nenorociri îl deţin în 
imaginea de ansamblu. Este vorba, astfel, de 
a relativiza, dacă se poate spune, existenţa 
răului. 


- Și nu oamenii sunt responsabili de asta? 
- Bineînţeles că da! Răul există într- 
adevăr, contrar a ceea ce afirmă acei filosofi 
care încearcă să ne facă să credem că este 

doar o aparenţă. lar cauza sa este lipsa de 
omenie a fiinţelor umane, unele faţă de 
celelalte: înclinația spre a distruge, ura, 
plăcerea de a provoca suferinţă... Toate 
acestea chiar există, pe lângă generozitate şi 
dezinteres, solidaritate şi ajutor reciproc. 


în plus, tocmai ai rostit un cuvânt 
esenţial, pe care încă nu l-am examinat: 
„responsabili”, în centrul aproape al tuturor 
reflecţiilor etice, se plasează ideea că noi 
suntem creatorii faptelor noastre, că noi 
decidem să facem un lucru sau altul, deci că 
suntem responsabili. în orice formă de etică, 
există o anume concepţie a responsabilităţi, 
căci noi suntem cei care decidem ce facem 
bine şi rău. 


- Dar dacă noi nu ştim ce este bine sau 
rău, dacă ignorăm ceea ce trebuie făcut? 
- Conform lui Kant, acest lucru este 
imposibil. 


- Cum asta? Şi cine mai e şi Kant ăsta? 
- Este, fără îndoială, cel mai important 
filosof din istoria filosofici morale, deoarece 

a înnoit radical gândirea din această sferă. 
El a trăit în Germania, în secolul al XVIII-lea, 
în timpul Revoluţiei franceze. Conform lui, 
legea morală există în fiecare dintre noi şi ne 
este dată spre înţelegere într-o manieră 
imediată, oricare ar fi vârsta, gradul de 
instruire sau ţara în care trăim. 

Pentru orice fiinţă umană, legea morală 
este mereu cel mai clar lucru. Nimic nu este 
mai sim- piu decât să-mi cunosc datoria: este 
suficient să mă gândesc doar câteva 
secunde! 


- Deceeasa? 

- Pentru că datoria se sprijină pe un 
singur lucru: universalitatea regulii care îmi 
ghidează faptele. Imaginează-ţi, de exemplu, 
că mă întreb dacă să restitui sau nu o sumă 
de bani care mi-a fost împrumutată. 
Răspunsul nu depinde de circumstanţe. 
Unica variantă este: da, trebuie să dau 
înapoi acei bani. Dacă m-aş gândi să nu îi 
dau înapoi, asta ar însemna că ceea ce se 
împrumută uneori poate fi dat înapoi, alteori 
nu... Şi-atunci noţiunea de împrumut nu ar 


mai exista! 

Pentru ca actul meu să fie moral, trebuie 
ca regula după care acţionez să poată fi 
transformată în regulă universală. Dacă nu 
restitui banii, nu pot face din regula „nu 
trebuie să dai înapoi ceea ce ai împrumutat” 
o regulă valabilă mereu şi peste tot. A şti ce 
trebuie făcut este, deci, foarte simplu în 
viziunea lui Kant. Este o chestiune de logică 
elementară, pe care oricine o pricepe 
imediat. 

Totuşi, trebuie făcută o distincţie clară 
între „a-ţi cunoaşte datoria” şi „a-ţi face 
datoria”. îmi este evident faptul că trebuie să 
dau înapoi banii Împrumutați, dar aş putea 
avea mii de motive, bune sau nu, pentru a 
decide că nu voi face ceea ce trebuie să fac. 
îmi dau seama care-mi este datoria, dar 
decid să acţionez altfel. 

De această dată, în centrul reflecţiei etice 
nu se mai află virtutea, ci datoria. Ba chiar 
nu este luată în considerare decât simpla 
formă a acestei datorii: spre a fi moral, 
conform lui Kant, fapta mea trebuie să 
urmeze simţul datoriei, să respecte legea 

moralei. Dacă aş acţiona cum trebuie, dar 
din alte motive decât acest pur respect al 
legii morale - de frica unei pedepse, din 
dorinţa de a avea o bună reputaţie sau doar 
pentru satisfacția de a avea o conştiinţă 
curată - atunci acesta nu ar mai fi un act 
moral! 


- Așadar, nu se mai pune problema de a fi 
fericit! 

- Bună observaţie! Ai priceput foarte 
bine, într-adevăr, odată cu această etică a 
datoriei, moralitatea şi fericirea sunt 
complet disociate. Putem chiar să ne 
imaginăm cu uşurinţă cum un act moral 
săvârşit doar din respectul faţă de datorie 
aduce după sine nefericirea autorului său. 
Să reluăm acest exemplu, împrumutat de la 
Kant: un om este obligat de prinţul său să 
denunte un nevinovat, deci să dea o mărturie 
falsă. Datoria lui este foarte clară: nu trebuie 
să dai mărturie falsă, deoarece aceasta 
ruinează însăşi ideea de mărturie. în plus, nu 
trebuie sub nicio formă să contribui la 
condamnarea unui nevinovat, deoarece 


aceasta dăunează înseşi ideii de justiţie. 
Dacă datoria este foarte clară, la fel este 
şi nefericirea ulterioară. în caz de 
nerespectare a ordinelor prinţului, omul 
nostru e ameninţat să cadă în dizgrație, 
poate şi de pedeapsa cu închisoarea sau 
chiar moartea. Şi-atunci familia şi copiii săi 
vor suferi de pe urma refuzului său. Pe de 
altă parte, dacă omul nostru aduce acea 
falsă mărturie, îi este promisă o avere, de 
care ai lui vor profita o viaţă întreagă. 
Secretul este asigurat, nimeni nu va şti nimic 
despre asta... Acest om ar avea, deci, toate 
motivele posibile pentru a renunţa la a-şi 
face datoria! Dacă se va comporta moral, va 
cauza nefericirea sa şi a alor săi. Iar, pentru 
a-şi asigura supraviețuirea sau confortul, va 


trebui să renunţe la datorie. 
> 


Acest exemplu este, evident, o situație- 
limită. Să nu tragi concluzia că, pentru Kant, 
etica presupune în mod obligatoriu 
nefericirea! Ar fi fals. 

Concluzia corectă este că actul moral şi 
fericirea nu mai sunt legate în gândirea sa. 
A-ți face datoria este ceva independent de a 

fi fericit sau nu. La judecata a ceea ce este 
moral, consecinţele nu trebuie luate în 
considerare. 


- Totuşi, consecinţele faptelor noastre 
sunt importante! 

- Sunt atât de importante, încât o serie 
de gânditori contemporani au ales să se 
intereseze doar de consecinţe, de a face din 
acestea unicul criteriu de judecată în 
domeniul eticii. După virtuţi şi datorie, 
acesta este al treilea mod de a analiza dacă 
un comportament este etic sau nu. De 
această dată, nu ne mai ocupăm de intenţii, 
nici de reguli universale. Urmărim doar 
dacă, în urma acțiunii întreprinse, 
consecințele cresc sau scad posibilitățile de 
fericire şi pentru câte persoane. 

De fapt, această manieră de a vedea 
lucrurile se bazează pe un calcul 
eminamente aproximativ. Se pune problema 
de a alege alternativa care are cele mai mari 
şanse de a îmbunătăţi viaţa unui număr cât 
mai mare de persoane. O invenţie medicală, 
de exemplu, va fi utilă dacă permite pre- 


lungirea duratei de viaţă a mai multor 
pacienţi sau salvarea a numeroase vieţi. în 
acest caz, o putem considera bună, din 
punctul de vedere al acestei etici, pe care o 
numim  utilitaristă, chiar dacă intenţia 
personală a inventatorului său fusese de a 
face avere sau de a-şi asigura o reputaţie şi o 
carieră. 

Considerăm, deci, numai utilitatea 
faptelor şi a comportamentelor, consecințele 
lor practice în societate (vorbim despre 
utilitarism, dar şi de „consecvenţialism”). 
Acest mod de a privi lucrurile, care s-a 
dezvoltat începând cu secolul al XVIII-lea, cu 
precădere în mediul anglo-saxon, reface 
legătura dintre etică şi fericire, însă fără a 
mai fi vorba despre fericirea interioară a 
înţeleptului, despre seninătatea sufletului. 
Aici, este vorba mai degrabă despre 
multumirea materială, de factorii ce sporesc 
calitatea vieţii - tot ceea ce combate sărăcia, 
prelungeşte durata de viaţă, ameliorează 
calitatea serviciilor medicale sau a 
transporturilor, a condiţiilor de viaţă, în 
general. 


Este o schimbare importantă de 
perspectivă, deoarece ia În calcul 
dimensiunea etică a realităților sociale şi 
economice... 

- Ai putea da un exemplu? 

- Există, în zilele noastre, maladii extrem 
de rare pe care acum ştim să le îngrijim. 
Dar, cum foarte puţine persoane sunt 
afectate de ele, tratamentele pot fi foarte 
costisitoare. Imaginează-ţi următoarea 
situaţie: pentru a menţine în viaţă un copil 
afectat de o asemenea boală trebuie cheltuit 
anual un milion de euro. Cu aceeaşi sumă, 
pot fi vindecaţi complet mii de alţi copii 
afectaţi de maladii la fel de grave, dar mai 
răspândite. Ce ar trebui făcut? 

Din punctul de vedere al lui Kant, această 
problemă nu are soluţie. Avem datoria de a 
îngriji în mod egal fiecare copil, de a salva 
fiecare persoană. Este imposibil să le 
spunem părinţilor copilului care suferă de o 
maladie rară:  „Supravieţuirea copilului 
dumneavoastră costă prea mult, am hotărât, 
ca atare, să-l lăsăm să moară, pentru a-i 
salva pe alţii”, deoarece acel copil este o 


fiinţă umană ca şi toate celelalte. Invers, nu 
putem spune la o mie de alţi copii: „Voi nu 
veţi fi îngrijiţi, fiindcă am decis să cheltuim 
tot bugetul spitalului pentru un singur caz.” 
Şi ei sunt fiinţe umane, care au dreptul la 
îngrijire. Din punctul de vedere al datoriei, 
nu există cale de ieşire din această dilemă. 


Contrar acestei perspective, viziunea 
utilitarista şi axată pe consecvenţialism nu 
lasă loc îndoielii: este etic să alegi a-i trata 
pe cei o mie de copii şi să nu-l tratezi pe cel 
care suferă de boala cea mai rară şi mai 
costisitoare, deoarece consecinţa este că 
sunt salvate o mie de vieţi în 

» » loc de una. încă o dată, acest 
lucru nu înseamnă că o asemenea decizie 
este uşor de luat sau de asumat. 

De altfel, în multe situaţii cotidiene, etica 
nu se construieşte cu uşurinţă. Ea se loveşte 
de ezitări, de tensiune, de labirinturi într-o 
oarecare măsură. Chiar şi atunci când 
vedem clar direcţia de urmat şi principiile 
după care trebuie acţionat, nu vedem 
neapărat, în fiecare caz particular, şi calea 
spre a le aplica. De acest disconfort trebuie 
să vorbim acum. 


Capitolul 5 


Disconfortul practicii 


- Etica este, deci, cam greu de 
implementat în viaţa cotidiană? 

- Problema vine din faptul că, din 
nefericire, chiar şi atunci când bazele sunt 
clare, nu este mereu evident cum anume se 
pot deduce din acestea nişte decizii 
concrete. Etica generală, despre care am 
vorbit până acum, se  străduieşte să 
evidenţieze principiile, să cugete asupra 
valorilor, asupra fundamentelor binelui şi 
răului, asupra regulilor care ar trebui să 
ghideze acţiunile umane. Etica aplicată, 
despre care vom vorbi acum, încearcă să 
umple golul dintre principiile generale şi 
cazurile concrete. Această reflecţie aplicată 
este o cazuistică, cuvânt antic, provenit din 


latinescul Casus, „caz”. „Cazuistică” 


înseamnă, aşadar, „reflecţie asupra cazului”. 
în practică, nu putem niciodată aplica o 
regulă generală fără a ţine cont de cir- 
cumstanţele particulare. 

De fapt, în realitate, nicio întrebare etică 
nu este enunțată într-o manieră generală şi 
abstractă. întrebarea priveşte, de fiecare 
dată, o persoană reală, cu propriul său 
trecut, cu structura sa psihologică, cu vârsta 
sa, cu mediul său social, cu gradul său de 
educaţie, cu situaţia sa economică, cu 
relaţiile sale specifice cu părinţii, cu copiii, 
cu apropiații... în locul unei aplicări 
mecanice a unei reguli, suntem, de fiecare 
dată, constrânşi la un fel de ajustare la un 
caz particular, în care trebuie să ţinem cont 
de un număr mare de variabile. 

Or, tocmai aici încep dificultăţile! 
Descoperim, pe parcurs, că decizia concretă 
este foarte complicată. Deoarece cazuistica 
(studiul cazurilor) trebuie să ţină cont atât 
de complexitatea situaţiilor individuale, cât 
şi de colectivitate, de principiile generale, de 
consecinţele fiecărei decizii. De aceea, nu 
este un lucru deloc simplu. 


- Bine, dar această dificultate a existat 
dintot- deauna, nu? 

- Ai perfectă dreptate, au existat mereu 
„procese de conştiinţă”, cum le numim noi, 
situaţii particulare, care ne stânjenesc simţul 
datoriei. Spre a decide asupra a ceea ce vom 
face, ne aflăm deseori într-o stare de 
incertitudine radicală. Nu şim care este cea 
mai bună soluţie, nici măcar cea mai puţin 
dăunătoare, atunci când, totuşi, este 
imperativ necesar să facem o alegere. Acest 
disconfort survine deseori în chestiunile de 
etică aplicată, domeniu în care nimic nu este 
automat, nimic nu este decis a priori. Şi 
nimic nu poate fi tranşat într-o manieră 
simplă. 

încă o dată, îmi vei spune că acest gen de 
dificultăţi există de când oamenii acţionează 
şi se gândesc la faptele lor. îţi voi răspunde 
că îndoielile noastre au devenit mai intense, 
mai numeroase, mai diverse. 


- De ce acum situaţia ar fi mai complicată 
decât odinioară? 
- Din ce perspectivă ne confruntăm noi 


astăzi cu un stil de reflecţie etică pe care 
generaţiile anterioare nu l-au cunoscut? Ce 
ni s-a întâmplat atât de special? De ce etica, 
după anul 2000, este mai importantă ca 
niciodată, şi importantă pentru cu totul alte 
motive? Pentru a compune un răspuns, 
trebuie luate în considerare patru raţiuni 
principale. 


Primul motiv este istoria secolului XX. 
Masacre fără precedent au fost perpetuate 
în numele edificării unui „nou tip de om”. 
Asigurarea egalităţii, suprimarea exploatării 
omului de către om, elaborarea unei lumi 
diferite, acestea sunt valori generoase. Şi 
totuşi, în numele acestor valori, 
totalitarismul comunist a deportat, asasinat, 
denunţat, trădat şi masacrat mai multe zeci 
de milioane de oameni. Totalitarismul nazist, 
pe de altă parte, era animat de complet alte 
valori: dominaţia rasei ariene asupra raselor 
considerate inferioare, dorinţa de a şterge 
de pe harta populaţiei întregul popor evreu. 
Dar, şi acolo, era vorba, din nou, despre 
construcţia unui „nou tip de om”; or, aceste 
valori criminale au condus la asasinarea a 


şase milioane de evrei. 

Fără o rememorare a acestor fapte, este 
imposibil de înţeles intensificarea reflecţiei 
etice contemporane. Căci aceste masacre 
fără precedent au condus la concluzia că nu 
putem face din cultură un meterez împotriva 
barbariei. Poporul german era instruit, 
educat, cultivat, rafinat. Ceea ce nu a oprit 
un mare număr de germani de la a se 
comporta absolut inuman. Am descoperit, 
deci, că nici cultura, nici educaţia, nici 
ştiinţele, nici a fortiori industria, tehnica şi 
gradul de dezvoltare nu constituiau îndiguiri 
suficient de trainice în faţa demnităţii 
călcate în picioare şi a ororii. 

Brusc, după Cel de-Al Doilea Război 
Mondial, redarea unui fundament eticii 
devenea un lucru indispensabil. Trebuia să 
fie reconstruite ziduri groase împotriva 
instinctelor criminale, care conduseseră la 
abolirea oricărei forme eficiente de morală. 
Şi, într-adevăr, după 1945, se constată mai 
multe tentative în acest sens. La Nürnberg, 
după procesul conducătorilor nazişti, unde a 
fost elaborată noţiunea de „crimă împotriva 


umanităţii”, Codul de la Nürnberg enunţă 
principalele reguli de urmat în cazul 
experimentelor aplicate pe fiinţe umane 
(consens în cunoştinţă de cauză, oprire 
imediată în caz de pericol etc.). Crearea 
UNESCO merge în aceeaşi direcţie, de 
vreme ce îşi fixează drept scop „ridicarea 
barierelor păcii în spiritul oamenilor” şi 
evitarea întoarcerii la barbarie prin 
descoperirea reciprocă a diverselor popoare 
ale lumii. în 1948, Declarația universală a 
drepturilor omului marchează, de asemenea, 
această  reelaborare etică a regulilor 
conviețuirii sociale. 

- îmi imaginez că toate descoperirile 
ştiinţifice recente conduc, la rândul lor, la 
reflectii asupra consecințelor lor. 

- într-adevăr. Cel de-al doilea factor al 
renaşterii contemporane a eticii este 
expansiunea aplicabilității tuturor 
descoperirilor ştiintifice, deoarece 
extraordinara putere pe care ştiinţa o 
conferă tehnologiei spre implementare 
conduce la situații inedite pentru omenire. 
Acest fapt este evident cu precădere în 


domeniul biologiei şi al medicinei, la care 
vom reveni. însă nu este unicul domeniu în 
care se manifestă impactul ştiinţei. 
Gândeşte-te numai la transporturi. Niciodată 
până acum oamenii nu s-au aflat într-o 
situaţie similară: să poată călători dintr-un 
capăt de lume în altul, în mai puţin de o zi. 
Aceste noi posibilităţi de a te deplasa, dar şi 
de a te informa, de a transmite instantaneu 
mesaje oriunde şi de oriunde de pe glob, 
constituie tot atâtea elemente de schimbare 
a condiţiei umane. 

Se mai adaugă la acestea, precum bine 
ştii, riscurile de epuizare a energiilor 
neregenerabile, de schimbare ireversibilă a 
climei, de poluare a apei, a aerului şi a 
pământului. în secolele precedente, aceste 
chestiuni nu existau. Noi ştim acum că nu 
este posibil să ne comportăm oricum. 
Trebuie să facem alegeri, să decidem ce este 
mai bun sau mai puţin dăunător, pentru noi 
şi pentru descendenții noştri. Aceste 
întrebări noi, specifice vremurilor noastre, 
au o dimensiune etică evidentă. 

Şi nu ştiinţa va fi cea care ne va furniza 


răspunsurile! Una dintre schimbările 
contemporane importante, în fapt, este 
conştientizarea limitelor ştiinţelor. Ele dau 
naştere unor situații complet noi, fără a fi în 
măsură să ofere şi soluţii problemelor pe 
care le creează. Odinioară, în secolele al 
XVIII-lea şi al XIX-lea, am fost convinşi de 
faptul că toate progresele merg mână în 
mână: avansând în cunoaştere, credeam că 
progresăm şi în morală şi în civilizaţie. 
îmbunătăţirea generală a umanităţii avea 
aceeaşi rată de creştere precum avântul 
informaţiilor şi progresele tehnicii. De 
atunci, am constatat că nu era adevărat! 
Aceste probleme tin, deci, de reflecţia etică, 
care trebuie mai ales să hotărască limitele 
ce trebuie fixate în punerea în practică a 
noilor tehnologii. 


- Şi sunt din ce în ce mai multe noi 

tehnologii! 

- Te apropii singur de cel de-al treilea 
motiv al înmulţirii recente a cugetărilor 
etice: complexitatea în creştere a societăţilor 
contemporane. Afacerile - comerciale, 


financiare, industriale - s-au multiplicat 
exponențial. Sportul a devenit un spectacol, 
dar şi o industrie. Mass-media, odată cu 
proliferarea canalelor de informare, 
constituie un pilon esenţial al societăţii. în 
fiecare dintre aceste domenii, s-au constatat 
noi eforturi, în vederea clarificării regulilor 
jocului şi a felului de a ne comporta. 

în aceşti ultimi ani, am fost martorii con- 
stituirii unei „etici a afacerilor”, a unei „etici 
a sportului”, a unei „etici media”. Din 
punctul meu de vedere, sunt nişte sintagme 
mai degrabă înşelătoare, deoarece implică, 
de cele mai multe ori, doar reamintirea unor 
truisme. în fapt, regulile de bază sunt, de 
fiecare dată, foarte simple. Afacerile 
necesită o bună informare a clientului, 
onestitate, transparenţă, respectarea 
promisiunii făcute, respectul regulilor 
juridice şi comerciale, în paralel, nu există 
sport în condiții de dopaj, înşelăciune sau 
aranjare a rezultatului. în fine, nu ar exista 
jurnalism fără îndeplinirea condițiilor de 
onestitate a informației, verificare a surse- 
lor, independență a jurnaliştilor şi separație 


clară între informaţie şi opinie. 

Mi se pare că, în aceste domenii, se 
abuzează de termenul „etică”, doar pentru a 
reaminti nişte coduri de bună conduită care 
nu au nimic nou. Se reiau elemente evidente 
de deontologie, adică principii care trebuie 
în mod obligatoriu respectate, pentru ca un 
sector de activitate să fie funcţional. Dacă nu 
ar fi pe lume decât escroci şi bandiți, nu ar 
mai exista o lume a afacerilor. Dacă n-ar fi 
decât trişori şi dopaţi, nu ar exista o lume a 
sportului. Dacă nu ar fi decât manipulatori, 
nu am avea jurnalism! De cele mai multe ori, 
aceste pretinse etici dărâmă uşi deja 
deschise, cu intenţia legitimă de a contra 
derivele legate de expansiunea acestor 
domenii. 

în fapt, această multiplicare a „eticilor” 
este răspunsul la neliniştea provocată de 
influenţa pe care o au afacerile, sportul, 
jurnalismul şi  interdependenţa lor în 
societatea actuală. Există riscul ca aceste 
domenii-cheie să se dezvolte în lipsa oricărei 
norme şi să fie cuprinse de corupţie. De 
unde şi proliferarea acestor discursuri de 


atenţionare şi de recomandări etice. De fapt, 
trebuie să recunoaştem că ele nu folosesc la 
mare lucru... 


- în cazul biologiei şi medicinei, e la fel? 


- Nu, deoarece este un domeniu singular, 
căci, pentru prima oară în istorie, în ultimele 
decenii, a devenit posibil să intervenim în 
esenţa  transmisibilităţii vieții. Tehnica 
medicală este, de acum înainte, capabilă nu 
doar să transforme procrearea oamenilor, ci 
deja să modifice caracterele codului lor 
genetic. Aceste posibilităţi suscită întrebări 
ameţitoare, distincte faţă de etica medicală 
clasică. 


- Ce numeşti tu „etică medicală clasică”? 

- Faptul că, în medicină, au existat mereu 
probleme etice de dezbătut, fiindcă medicii 
sunt sistematic în prima linie, dacă putem 
spune astfel, în alegerile privind viaţa sau 
moartea. Şi astăzi, sunt multe întrebările de 
acest gen, la fel ca şi în trecut. De exemplu, 
să luăm cazul unui bătrân bolnav, care nu ar 
mai avea mult de trăit şi care ar risca să 

rămână cu sechele grave în urma unui 
tratament dificil. Ar trebui asumat acest 
risc? Sau, mai degrabă, acest tratament nu 
ar trebui încercat? Astăzi, ar fi vorba despre 
o intervenție chirurgicală sau de o 
chimioterapie. Ieri, ar fi fost o priză de sânge 
sau altceva, dar, oricum, miezul problemei 
rămâne acelaşi. 

între timp, apar dileme inedite şi situaţii 
complet noi. Evoluţia tehnicii medicale 
constituie singură ultimul (cel de-al patrulea) 
dintre motivele ce explică dezvoltarea 
actuală a reflecţiei etice. Dacă astăzi vorbim 
despre „etică medicală”, de „bioetică”, de 
„biomedicină” este, înainte de toate, pentru 
că posibilităţile de a interveni asupra 
corpului uman s-au dezvoltat într-o manieră 
fantastică. Astăzi, se realizează intervenţii 
pe care generaţiile anterioare nici nu şi le 
puteau măcar imagina. 

Avem ca exemple: prelevarea inimii unei 
persoane care tocmai a murit şi 
transplantarea ei în pieptul altei persoane; 
congelarea spermei şi folosirea ei pentru 
fecundarea unui ovul după mai mulţi ani; 


congelarea de embrioni înainte de a fi 
implantati în burta unei femei; copierea, prin 
donare, a unui animal sau a unui om, 
pornind de la o celulă prelevată din corpul 
său; prelevarea de ţesuturi sau organe de la 
un individ, spre a folosi ca piese de schimb 
ulterior; inventarea de noi organisme, de 
hibrizi între om şi maimuţă sau om şi porc. 

Precum bine vezi, aceste posibilităţi 
distincte nu se situează toate pe acelaşi plan. 
Este nevoie 


să ştim cum să facem diferenţierea! Tot ceea 
ce este posibil nu trebuie neapărat şi pus în 
practică. Principalele subiecte dezbătute 
sunt: ce posibilităţi trebuie privilegiate, 
eventual încurajate şi susţinute? Care anume 
trebuie întârziate, suspendate sau 
controlate? Care trebuie interzise? Pentru a 
răspunde la aceste întrebări, este necesar să 
fi lămurit altele în prealabil: care sunt 
limitele pe care le fixăm intervențiilor asupra 
materiei vii? Cine le stabileşte şi cu ce 
drept? 

Ne afundăm însă aici într-o mare de 
dileme bioetice, care constituie, probabil, 
aspectul cel mai fascinant şi mai important 
în cugetările etice contemporane. De fapt, în 
aceste dezbateri, se conturează alegeri ale 
societăţii. De aceea, trebuie să fie de interes 
pentru toată lumea. Bioetica este un 
domeniu prea serios pentru a fi lăsat doar în 
grija experţilor. Pentru a înţelege acest 
lucru, trebuie să oferim câteva exemple. 


Capitolul 6 


Exemple de bioética 


- Când te ascult cum vorbeşti de donare, 
de manipulare genetică, de lucruri de genul 
acesta, am impresia că este vorba mai 
degrabă de science- fiction decât de propria 
mea viaţă... 

- ... şi te înşeli amarnic! Deoarece, în 
zilele noastre, contrar a ceea ce gândeşti, 
suntem cu toţii preocupaţi de aceste 
subiecte, chiar şi în viaţa de zi cu zi. Dacă 
mâine ai suferi un accident, s-ar putea să ai 
nevoie de un transplant de organ. Cineva din 
familia ta poate avea probleme de fertilitate 
şi recurge la procrearea asistată medical. 
Din motive medicale (sau poliţieneşti!), ai 
putea fi supus unui diagnostic genetic. Şi, 
dacă ai grijă de starea ta de sănătate, ai 
mari şanse să te confrunţi cu medicina 
predictivă, care îţi indică riscurile de a suferi 

de o boală sau alta, în funcţie de datele tale 
genetice. 

Toate aceste tehnici medicale au apărut în 
decursul ultimelor decenii. Bunicii tăi nu 
ştiau absolut nimic despre ele, iar părinţii tăi 
de-abia au început să le descopere. Unele 
dintre aceste tehnici sunt abia imaginate: 
uterul artificial, de exemplu, care ar putea 
permite, dacă va exista vreodată, ca un făt 
să se dezvolte până la termen în afara burţii 
mamei sale. Pentru moment, acest lucru 
pare încă desprins, efectiv, din aria science- 
fiction. Totuşi, nu este ceva inaccesibil. îţi 
poţi imagina tot ce s-ar schimba în viata 


femeii - si a bărbatului! 
> > 
- dacă sarcina ar fi dată în grija unei maşini? 


Aceste situaţii noi - dintre care multe sunt 
» 


deja sau vor fi în curând posibile din punct 
de vedere tehnic - nu vor fi în mod necesar 
realizate. Deoarece putem alege, din motive 
etice, să le respingem, evident, cu condiţia 
de a explica pentru ce raţiuni. Scopul 
dezbaterilor care au loc în actualitate este 
acela de a încerca găsirea unui acord asupra 

a ceea ce este permis, respectiv interzis. 
Pentru aceasta, trebuie înainte de toate re- 
flectat asupra fiecărui caz, asupra motivelor 
de a autoriza sau nu o anumită tehnică, în 
conformitate cu situaţii concrete trăite de 
diferite persoane implicate. Dar, odată ce 
iniţiem această cugetare, pătrundem în sfera 
incertitudinii. 


- De ce vorbeşti despre incertitudine? 

- Deoarece, în majoritatea timpului, în 
particular în domeniul  bioeticii, există 
„conflicte între diverse principii”. Această 
expresie poate avea mai multe semnificații. 
Ar putea însemna pur şi simplu că grupuri 
diferite susţin principii diferite. Convingerile 
lor religioase, filosofice sau politice fac ca 
unii şi alţii să aibă sisteme de valori diferite. 
Astfel, unii vor considera că un anumit 
experiment ar trebui interzis, în timp ce alţii 
ar putea crede contrariul, deci că ar trebui 
autorizat. 

Printre dezbaterile din ultimii ani, cele re- 
feritoare la experimentele asupra 
embrionilor umani nefolosiţi au ilustrat clar 


această situaţie, îţi reamintesc pe scurt ce 
sunt embrionii. Pentru început, în multe 
cazuri de procreare asistată medical, ovule 
fecundate - adică embrioni umani în stare 
iniţială - au fost congelate, în aşteptarea 
posibilităţii de a fi implantate în uterul 
mamei. Dată fiind rata mare de eşec în 
această procedură, se prevede întotdeauna 
un număr mai mare de embrioni pentru a 
face faţă multiplelor tentative. Avem, deci, 
un excedent. 

Ce am putea face cu embrionii care 
rămân? l-am putea dezvolta pentru a obţine 
ţesuturi necesare grefelor terapeutice sau 
am putea folosi o parte din celulele lor 
pentru elaborarea de noi tratamente. Puşi în 
faţa acestor posibilităţi, unii vor să interzică 
orice experiment pe aceşti embrioni, 
deoarece consideră că asemenea practici 
sunt contrare demnității umane. în ochii lor, 
aceşti embrioni, chiar dacă nu par a fi 
altceva decât un conglomerat de celule, pot 
fi deja considerați oameni. Pe de altă parte, 
alții consideră că utilizarea embrionilor 
pentru scopuri terapeutice sau 


experimentale este perfect justificată. Ei nu 
sunt de părere că embrionii aceştia pot fi 
asimilați cu fiinţe umane propriu-zise, de 
vreme ce dezvoltarea lor are loc cu mult 
înainte de formarea corpului. 

Astfel, diferite persoane au viziuni 
complet distincte asupra aceleiaşi situaţii. 
Dintrodată, incertitudinea ia amploare. 
Trebuie, deci, negociate nişte compromisuri, 
trebuie găsite stări de echilibru provizorii. Şi 
acesta nu este singurul caz de conflict între 
principii. Dincolo de aceste conflicte între 
sisteme de valori opuse, se întâmplă să 
apară şi situaţii în care înseşi principiile se 
opun. 


- Conflicte între principii? Ce mai 
înseamnă si asta? 

- Etica aplicată nu împarte doar 
societatea în comunităţi care au fiecare 
valorile lor şi modul lor de a vedea lucrurile. 
Ea îi împarte şi pe indivizii înşişi, atunci 
când respectivii sunt în situaţia de a stabili o 
ierarhie a principiilor lor şi de a lua o decizie 
anume, într-un caz concret. Marca prezenţei 


unei reflecţii etice contemporane este, 
deseori, tensiunea. Mă refer la acea tensiune 
internă, care mocneşte atunci când o soluţie 
nu se impune într-o manieră evidentă, 
absolută şi incontestabilă. 

Or, realitatea nu aşteaptă. Trebuie 
imediat spus „da” sau „nu” cuiva care 
solicită un tratament, care aşteaptă o 
decizie.  Discuţia rămâne deschisă, dar 
decizia trebuie luată. în acelaşi timp, această 
decizie prezintă o imperfecţiune, care totuşi 
trebuie asumată. Ceea ce descoperim în 
domeniul eticii aplicate, oricare ar fi gradul 
de diversitate al discuţiilor şi amploarea 
polemicilor, este singurătatea deciziilor. 
Sartre, în vremea lui, spunea: „Suntem 
singuri şi nu avem a cere scuze.” Prin 
aceasta el înţelegea că, fără o lege divină 
transmisă sau un cod moral moştenit, noi 
suntem singuri, lipsiţi de orice paravan după 
care ne-am putea ascunde. Şi nimeni nu ne 
obligă să ne căutăm vreo scuză, deoarece 
suntem singuri în exercitarea suverană a 
libertăţii noastre. Orice am crede despre 
filosofia lui Sartre, în această sintagmă 


există ceva ce corespunde profund situaţiei 
etice contemporane. 

în această singurătate şi incertitudine, 
trebuie să ne informăm, trebuie să iniţiem 
dezbateri, nu trebuie să lăsăm întrebările 
fundamentale în mâinile experţilor şi nici nu 
trebuie să credem că ele depind numai de 
aceştia. Or, societatea noastră este sfâşiată 
de mari dezbateri etice. 


- Cum ar fi? 

- Am evocat chestiunea embrionului şi fo- 
losirea celor care sunt în exces. Un alt 
exemplu este cel al donării umane. După 
naşterea oiţei Dolly, în 1997, care a fost 
primul mamifer produs prin această tehnică, 
problema donării s-a aflat în centrul a 
numeroase dezbateri. Spre a înţelege sensul 
discuţiilor şi al unor decizii deja luate în 
cazul donării umane, trebuie reamintită, 
dintru început, distincţia capitală între 
donarea repro- ductivă (în care este vorba de 
a reproduce un organism uman complet, 
ducând la bun sfârşit dezvoltarea unui 
embrion obţinut prin donare) şi donarea 


terapeutică (în care se limitează utilizarea 
unui embrion obţinut prin donare la 
producerea de celule ce permit culturi de 
ţesuturi sau celule, utilizabile la repararea 
organismului). 

Clonarea reproductivă este deja interzisă. 
Este foarte probabil ca ea să aibă loc într-o 
zi, dar cei care vor fabrica efectiv prima 
fiinţă umană donată se vor situa în afara 
legii şi vor primi pedepse grave. Ce a 
determinat această interdicţie din punct de 
vedere etic? Nu este doar principiul 
precauţiei, datorat posibilelor suferințe 
legate de incertitudinea rezultatelor şi de 
imperfecțiunea tehnicilor folosite. 

Dintr-o rațiune fundamentală, clonarea 
reproductivă a fost considerată ca o 
instrumentali- zare inacceptabilă a fiinţei ce 
se va naşte, rațiune ce tine efectiv de teoria 
donării. într-adevăr, în reproducerea 
obişnuită, fie ea naturală sau asistată 
medical, se combină două coduri genetice, 
cel al tatălui şi cel al mamei, rezultatul fiind 
puternic imprevizibil. Un individ este, într-o 
oarecare măsură, mereu produsul 


întâmplării, rezultatul unic al unei loterii 
genetice care, din aceiaşi părinţi, poate da 
naştere la o infinitate de alte combinaţii. 

Odată cu donarea, lucrurile ar lua o altă 
turnură, fiindcă ar avea loc o „reproducere 
prin copiere”, altfel spus, duplicarea unui 
individ. „Cel donat” ar avea acelaşi cod 
genetic precum „sursa”, copia ar fi identică 
modelului. Acest lucru nu s-ar produce însă 
până la cel mai mic detaliu, şi cu atât mai 
puţin în conştiinţă şi gândire! Un om donat, 
în ciuda tuturor poveştilor care circulă, ar fi 
un om ca toţi oamenii, cu propria sa 
biografie şi autonomie. 

Odată cu interzicerea donării umane 
repro- ductive, s-a refuzat şi intrarea într-o 
aventură umană necunoscută, în care 
legăturile de rudenie, de filiaţie, de 
succesiune a generaţiilor ar fi profund 
alterate de punerea în practică a acestui tip 
de reproducere non-sexuală, fără precedent 
în istoria omenirii. 

- Dar donarea terapeutică? 

- Dezbaterile continuă în acest caz, 
foarte diferit de primul, deoarece are ca 


scop vindecarea, şi în care dezvoltarea 
embrionilor trebuie să rămână foarte 
limitată. Totuşi, părerile diferă între ţări, 
legislații şi convingeri personale. Unii 
consideră că acest tip de donare este legitim 
şi ar trebui autorizat, fiind, evident, îngrădit 
de legi ce prevăd sancțiuni în caz de abuzuri 
şi derive. Alții cred, dimpotrivă, că este 
vorba de o ofensă la adresa caracterului 
sacru al persoanei şi la demnitatea umană. 
în jurul acestei întrebări şi a multor altora 
- precum  gestaţia pentru altcineva 
(problema „mamelor purtătoare”), dreptul 
de a eutanasia pacienţii incurabili care 
solicită acest lucru, donațiile de organe - 
sunt necesare discuţii la un nivel mai larg. O 
muncă importantă este depusă în cadrul 
comitetelor de etică, ce s-au înmulţit în lume 
după înfiinţarea primului dintre acestea, în 
Franţa, în 1984. Confruntate cu noile proble- 
me ce apar în domeniul medical, aceste 
comitete pun în practică o abordare ce ţine 
cont de diversele  sensibilităţi etice 
exprimate în societate şi se străduiesc să 
propună soluții care să respecte atât 


persoanele, cât şi principiile şi care să fie 
acceptabile de către toată lumea. 

lar această muncă, deşi considerabilă, 
trebuie mereu reluată şi amplificată prin 
dezbaterea publică. 


- Dar acestea sunt discuţii de specialişti, 
discuţii foarte tehnice, foarte specializate! 

- Nu cred asta. Sunt alegeri care ne 
privesc pe toţi, care-i privesc pe copiii noştri 
şi lumea în care ne dorim să trăim. într-o 
democraţie, munca experţilor este aceea de 
a explica celorlalţi care le sunt opţiunile şi ce 
consecinţe implică acestea. Decizia este însă 
a poporului. Nu toată lumea este genetician, 
biolog, medic, jurist sau filosof. Dar toată 
lumea trebuie să poată să înţeleagă care 
sunt alegerile propuse societăţii noastre, 
care sunt mizele bioeticii şi care sunt 
dezbaterile de fond ce au loc în aceste 
chestiuni aparent tehnice. 


- Tu, finalmente, cum vezi lucrurile care 
se prezintă? 

- Sunt de părere că, în zilele noastre, se 
opun două mari atitudini, că doi poli intră 

într-o constantă tensiune a reflecţiei. Unul 
dintre aceşti 
> > poli este decis să 
apere principii, să menţină norme, să 
sublinieze limite ce trebuie impuse puterii 
tehnicii, să definească restricţii categorice 
pentru intervenţia umană asupra materiei 
vii. Astfel, în numele eticii, această atitudine 
înclină înspre interdicții şi restricţii, mai 
mult decât înspre noi experimente şi inovaţii. 
Polul opus doreşte, dimpotrivă, o evoluţie 
a legii, vrea să o vadă într-un demers de 
adaptare, care să permită posibilităţi inedite. 
în aplicarea noilor cunoştinţe din domeniul 
biotehnologiei, această atitudine privilegiază 
satisfacerea dorințelor personale ale 
indivizilor, aşa cum se manifestă acestea în 
evoluţia moravurilor (cupluri homosexuale, 
prelungirea vârstei de procreare, de 
exemplu), cu atât mai mult cu cât se 
presupune că, din aceste satisfacţii 
individuale, iau naştere noi forme de fericire. 
între aceşti doi poli, pe care îi descriu 
într-o manieră foarte schematică, mi se pare 
că ai posibilitatea, ca orice om, să-l alegi pe 
cel care îţi convine mai mult sau care ţi se 
pare mai coerent. Dar, din punctul meu de 

vedere, este în mai mică măsură o problemă 
de alegere, cât de a ţine cont de existenţa lor 
permanentă - în societate, dar şi în fiecare 
dintre noi. 


Aceşti doi poli nu reprezintă doar nişte 
categorii ideologice şi politice binecunoscute 
- „conservator sau progresist”, „ordine sau 
progres”, „tradiţie sau modernitate” etc. 
După mine, ar fi nefast să credem că este 
suficient să le dăm dreptate unora şi să-i 
declarăm învinşi pe ceilaţi, să proclamăm 
victoria unui punct de vedere asupra 
celuilalt, pentru ca aceste chestiuni să fie 
rezolvate şi dezbaterile să ia sfârşit. 

Dimpotrivă, trebuie să ne amintim că 
aceste dezbateri sunt prin definiţie fără 
sfârşit (chiar dacă trebuie, în mod necesar, 
să facă obiectul unor decizii majoritare, al 
unor compromisuri, al unor protocoale 
definitive sau doar provizorii). De fapt, mi se 
pare profund necesar să dăm dreptate, atât 
în reflecţie, cât şi în practică, fiecăruia 
dintre cei doi poli. Trebuie să încercăm să-i 
privim împreună, în complexitatea 
interacțiunilor lor, fiindcă dezbaterile asupra 
bioeticii impun înţelegerea ideii că este 
nevoie şi de limite, şi de inovaţii, şi de 
interdicții, şi de treceri dincolo de ele. Astfel, 
plasată sub semnul unei permanente 


incertitudini, etica se situează la locul său, 
între mutație şi renaştere. 


Concluzie 


între mutație şi renaştere 


Etica ne însoţeşte peste veacuri, 
schimbân- du-şi stilul, dar fără a dispărea. în 
secolele al XIX-lea şi al XX-lea, am fi putut 
crede că era pe moarte, sau măcar letargică, 
şi nu doar din cauza evenimentelor din 
istoria politică, ci şi din cauza criticilor 
radicale la care a fost supusă. Nietzsche, mai 
mult decât oricine altcineva, a trecut dincolo 
de aparenţe. Intrat în subsolurile în care se 
fabrică idealurile, el descoperă, în bucătăria 
principiilor, anumite vicleşuguri şi şmecherii 
deloc plăcute. 

Conform lui, nu trebuie să credem 
niciodată valorile pe cuvânt. în spatele 
virtuţilor, trebuie să ne uităm după dorinţe 
feroce. în justiţie, acestea ar lua forma 
dorinţei de răzbunare şi a plăcerii de a 
induce suferinţă. Chestiunea egalităţii ar 

deveni o revanşă a celor incapabili, iar 
fraternitatea s-ar transforma în resentiment. 
Niciun gânditor nu a supus vreodată etica la 
o critică mai atroce. Niciun alt filosof nu a 
încercat să denunțe ipocri- ziile şi falsurile 
cu o asemenea violenţă. 

Acest mod de a pune problema duce, la 
Niet- zsche, către o nouă formă de acceptare 
a existenţei în integralitatea sa, 
caracterizată de o fericire de artist şi de o 
înţelepciune tragică. Zbuciumul istoric a 
decis însă altfel. Această perspectivă asupra 
vieţii a fost folosită - în mod negativ - de 
către criminali, în scopuri inumane. Naziştii 
au făcut din acest filosof, care era un 
moralist în felul său, o armă de distrugere şi 
de genocid. 

Nu mi se pare deloc întâmplător faptul că, 
după Shoah, cea mai profundă înnoire 
contemporană a eticii a venit din partea unui 
evreu, în persoana filosofului Emmanuel 
Levinas, care nu a încetat să repete faptul că 
simpla prezenţă a chipului unei alte 
persoane este, pentru fiecare dintre noi, o 
exigenţă şi un apel. înainte de preocuparea 


faţă de propria persoană, pe care o avem cu 
toţii în mod legitim, etica ne invită la a ne 
preocupa de ceilalţi şi ne îndeamnă să fim 
responsabili în ceea ce îi priveşte. 


Formele sale concrete au o infinită 
diversitate, dar toate se înscriu în aceeaşi 
deschidere, imposibil de obturat, care face 
loc relaţiilor umane. Prezenţa străină, 
ospitalitatea, respectul faţă de ceea ce nu 
înţeleg, acceptarea a ceea ce nu aştept, de- 
centrare, decalaj. între noi, există mereu 
astfel de necunoscute. Or, această 
preocupare faţă de ceilalţi, numită etică, 
este mereu şi o preocupare faţă de ceea ce 
nu suntem noi. 

